text:
नवका- पुरनका लेख सर्च करु...
बिहार चुनाव: परीक्षाक पहिल पेपर
मुख्यमंत्री नीतीश कुमार के परीक्षाक पहिल पेपर आई अछि. छह पेपर के एहि परीक्षा मे आई हुनकर तैयारी के किछ अंदाजा मिलत. आई 21 अक्तूबर के बिहार विधानसभा चुनाव के पहिल चरणक वोटिंग भ रहल अछि. पहिल चरण मे 243 मे सं 47 सीट पर वोट पड़ि रहल अछि.
मतदान के लेल भारी सुरक्षा इंतजाम कएल गेल अछि. राज्यक सीमा सील करि देल गेल अछि. हेलीकॉप्टर सं सेहो नजर राखल जा रहल अछि. मतदान भ रहल आठ जिला के करीब-करीब सभ बूथ पर अर्धसैनिक बल के जवान तैनात करल गेल अछि.
आजुक 47 सीट के लेल कुल 631 उम्मीदवार ठाड़ अछि. एहि मे 52 महिला उम्मीदवार छथीह. कांग्रेस सभ सीट पर उम्मीदवार उतारने अछि. बीजेप-जेडीयू के संग आओर आरजेडी- एलजेपी के संग चुनाव लड़ि रहल अछि. एहि चरण मे 47 सीट के लेल 47 पार्टी मैदान मे अछि. 16 पार्टी के सिर्फ एक –एकटा उम्मीदवार ठाड़ अछि. निर्दलीय आओर दोसर तरहक उम्मीदवार के संख्या करीब चारि सय (394) अछि.
जेहि इलाका मे आई वोट पड़ि रहल अछि ओ मिथिलाक कोसी आओर सीमांचल वाला इलाका अछि. कहि सकय छी जे ई इलाका एक तरह सं यादव आओर मुस्लिम बहुल वाला अछि. जखन कि मधुबनी आओर एहि सं सटल जिला मे ब्राह्मण वोट खास प्रभाव रखैत अछि. पिछला चुनाव मे एहि इलाका मे बीजेपी-जेडीयू गठबंधन के नीक सफलता मिलल छल. जेडीयू अध्यक्ष शरद यादव जीक विशेष पकड़ि छनि एहि इलाका पर.
ओना लालू यादव जी आओर पासवान जी सेहो पूरा जोर लगौने छथिन्ह एहि ठामक समीकरण के अपना पक्ष मे करय लेल. कांग्रेस सेहो अपन कार्ड फेंकने अछि. एहि इलाका मे नीक पकड़ राखल वाला आनंद मोहन आओर पप्पू यादव के परिवार के टिकट द कांग्रेस फायदा मिलय के उम्मीद करि रहल अछि.
सदस्यता लें टिप्पणियाँ भेजें (Atom)


c: text/html

text:
पटना। केंद्र सरकार आ राजद सुप्रीमो लालू प्रसाद क बीच चलि रहल तनातनी क बीच बिहार क रेल परियोजना पर उपेक्षाक खतरा उत्पन्न भ गेल अछि। इ गप एहि बेरका रेल बजट मे सेहो साफ देखा रहल अछि। ओना बिहार यात्रा पर आएल रेल राज्यमंत्री इ अहमदक दावा अछि जे बिहार मे लालू क कार्यकाल मे शुरू भेल रेल परियोजना बंद नहि होएत। चाहे मढ़ौरा क इंजन कारखाना हुए या फेर छपरा क रेल पहिया कारखाना। छपरा-समस्तीपुर रेलखंड क निरीक्षण क दौरान पत्रकार क सवालक उत्तर मे अहमद कहजा जे पूर्व रेल मंत्री लालू प्रसाद छपरा मे जे पहिया कारखाना क निर्माण कार्य शुरू करौने छलाह, ओ देश क तेसर पहिया कारखाना होएत। अहमद कहला जे विश्वास राखू 1417 करोड़ क लागत स बनिरहल एहि कारखाना क निर्माण कार्य तय समय पर पूरा होएत।
मधेपुरा रेल इंजन कारखाना क सवाल पर ओ चुप्पी साधि देलथि। संग-संग एहि गपक सेहो उत्तर देबा स बचलाह जे बिहारक परियोजना लेल एहि बेर पिछला साल स कम आवंटन किया भेल अछि। ओ इ कहला जे बिहार मे गंगा नदी पर दूटा पुल क निर्माण कार्य जारी अछि, मुुदा तेसर पुल कहिया बनि कए तैयार होएत एकर कोनो जानकारी नहि देलाह। मधेपुरा स्लीपर कारखाना लेल एहि रेल कैल गेल शून्य टकाक आवंटन पर सेहो इ अहमद चुप रहलाह। बिहारक रेल परियोजना लेल शून्य टकाक आवंटन इ सिद्ध करबा लेल काफी अछि जे एहि राज्यक परियोजना बंद त नहि कैल जा रहल अछि, मुदा एहि वित्त वर्ष मे कोनो परियोजना तैयार सेहो नहि हुए जा रहल अछि। चाहे ओ आठ करोड़क हुए या आठ हजार करोड़।

robotstxt: allowed

filter: keep


text:
नई दिल्ली। 04 जनवरी। पाकिस्तान क' मुंहतोड़ जवाब दैत सीमा सुरक्षा बल (BSF) दस सँ बारह पाकिस्तानी रेंजर्स क' ढेर क' देलक। कैल्ही सांबा सेक्टर मे पाकिस्तान स्नाइपरक हमला मे कांस्टेबल आर पी हाजरा शहीद भ' गेल छलाह। अपने क' बता दी कि आय जवाबी कार्रावई मे बीएसएफ पाकिस्तानक तीन मोटर रेंज आओर बीओपी क' सेहो निशान बनेलक।
कैल्हि जम्मू मे अंतरराष्ट्रीय सीमा पर तैनात बीएसएफ के एक जवान आर पी हाजरा पाकिस्तानक दिस सँ भारतीय चौकी पर कायल गेल गोलीबारी मे शहीद भ' गेल छलाह। पश्चिम बंगालक मुर्शिदाबाद केर रहिवासी हाजरा बीएसएफ मे करीब 27 बरख सेवा देना छलाह। हुनकर 21 बरखक एक बेटी आओर 18 बरखक बेटा अछि।


text:
संस्कृतमे कथा
मैथिलीमे कथा
मन्दारमालाकुलितालकायै कपालमालाङ्कितशेखराय।
दिव्याम्बरायै च दिगम्बराय नमः शिवायै च नमः शिवाय।।
एक दिस आकक माला गूथल केश छनि। दोसर दिस मूडीक हड्डीके माला माथ पर धारण केने छथि। एक दिस सुन्दर पटोर पहिरने आ दोसर दिस विना कपड़ा पहिरने छथि। एहन गौरी कें प्रणाम आ महादेव कें प्रणाम।
कैलासक रमनगर चोटी पर गौरी महादेवसँ पुछलथिन-
हे महादेव सभक लेल जे धर्म अछि जकर फल विना कोनो विशेष प्रयास के भेटि जाइत छै आ जे नुकाओल अछि से, जँ अहाँ प्रसन्न छी तँ ठीक ठीक हमरा कहू। अहाँ तँ संसारक स्वामी छी आ अहाँ जन्म, स्थिति आ विनाश सँ ऊपर छी से कोन दान अथवा कोन तपस्यासँ हमरा अहाँ स्वामीक रूपमे भेटलहुँ।
महादेव कहलनि-
हे प्रिये हम अहाँ कें ओ उत्तम व्रत सुनबै छी। ई हमर नीक व्रत छी, जकरा जतनसँ नुकाए रखबाक चाही, से हम सभटा कहै छी। जेना तारा सभक बीच चन्द्रमा छथि, ग्रह सभक बीच सूर्य छथि, वर्ण सभमे ब्राह्मण होइत छथि, देवता सभमे विष्णु छथि, नदी सभमे गंगा छथि, पुरातन ग्रन्थ सभमे महाभारत अछि, वेद सभमे सामवेद अछि आ इन्द्रिय सभमे मन अछि तहिना पाबनि सभमे ई पाबनि अछि। जेना आगमक ग्रन्थ सभमे कहल गेल अछि जे ई पुराणक कथा वेदक मुख्य वस्तु थीक। प्राचीन कालमे जे कथा कहल गेल अछि, तकरा अहाँ श्रद्धासँ सुनू।
भादवक मास शुक्लपक्षमे तृतीया तिथि कें जँ हस्त नक्षत्र रहय तँ ओहि दिन पाबनि कएलासँ सभ पाप मेटा जाइत छैक।
हे देवी, अहाँ तँ बिना बुझनहिं ई व्रत कएने रही। ओ सभटा हम सुनबैत छी जेना हिमालय पर हम देखने रही।
पार्वती कहलनि-
हे महादेव, हम पूर्वकालमे ई उत्तम व्रत केना कएने रही से सभटा अहाँक मुँहसँ सुनए चाहैत छी।
महादेव कहए लगलाह-
हे देवी, पहाड सभ मे उत्तम पहाड़ हिमालय अछि जे विभिन्न प्रकारक गाछ-वृक्षसँ रमनगर लगैए। बहुत रास चोटी सभ सँ ओ शोभित अछि। एहि पहाड पर गन्धर्व सभ संग देवता, सिद्ध, चारण, यक्ष आ गीत गबैत गन्धर्व सभ बुलैत रहैत छथि। स्फटिक आ सोना सनक चोटी सभ जाहि पर हीरा आ लहसुनिया पाथर सँ सजल अछि ओ त्रिकूट जकाँ आकाशमे बर्फक ढेरी जकाँ शोभित अछि।
बर्फसँ भर रमनगर चोटी पर जतए गंगाक धारा खसबाक कारणें सुन्दर लगैत छल। ओतए अप्सरा सभक झुंडक झुंड नाच सँ जे हिमालय सुन्दर लगै छल ओहि ठाम अहाँ जहिया बच्चे रही तहिया पैघ तपस्या केने रही। अहाँ एक हजार वर्ष मूडी लटकाए केवल धुँआ पीबैत रहलहुँ, तकर बाद एक लाख वर्ष धरि पाकल पात खाए रहलहुँ तकर बाद तँ ओहो छोडि देलहुँ। अहाँक ई कष्ट देखि अहाँक पिता चिन्ता सँ दुःखी भेलाह। हुनका चिन्ता भेलनि जे ई कन्या किनका देल जाए। ओ ई बात सोचिते रहथि की मुनि नारद ओतए पहुँचलाह। अहाँक पिता हिमालय अर्घ्य आदिसँ हुनक पूजा कए पुछलथिन।
हिमालय पुछलथिन- हे मुनिश्रेष्ठ आइ कोन कारणें अएलहुँ से कहू।
नारद बजलाह- हे देव, जेना कि हमरा आदेश कएल गेल अछि, हम विष्णुक द्वारा पठाओल गेल छी। योग्य कन्या योग्ये व्यक्ति कें देबाक चाही। एखनि ब्रह्मा, विष्णु आ महेश आदि देवता लोकनिमे वासुदेवक बराबरीक केओ नै छथि तें अहाँ चिन्ता नै करू, ई कन्यारत्न हमरा दए दिय, सैह समयक अनुकूल होएत।
हिमालय बजलाह- वासुदेवक समान देवता जँ कन्या मँगैत छथि आ अहाँक आगमन सेहो महत्त्व रखैत अछि तँ हमरा कन्या दए देबाक चाही।
ई सुनि कए नारद झट दए भगवान् विष्णु लग पहुचलाह। ओतए शंख, चक्र आ गदा धारण कएने भगवान् विष्णुक लग जाए कल जोडि नारद मुनि कहलनि- हे देव, बडका काज भए गेल आब वियाहक तैयारी करू। हिमालय हमरा जे कहलनि से सभटा सुनबैत छी- ई कन्या हम गरुडध्वज विष्णु कें दए देलहुँ।
नारदक ई गप्प सुनि पार्वती दुःखी भए गेलीह। हुनका दुःखसँ व्याकुल देखि कए रातिमे सखी पुछलनि।
सखी पुछलनि- हे देवि पार्वती अहाँ दुःखी किएक छी से ठीक ठीक कहू। कल्याणकारी उपायसँ हम अहाँक कल्याणक काज करब। एहिमे सन्देह नै करू।
पार्वती कहलनि- हम जे सोचने रही ओकर उनटे हमर पिता कए देलनि। तखनि आब हम ई निश्चय ई देह त्यागि देब।।28।।
पार्वतीक ई गप्प सूनि सखी बजलीह।
सखी कहलनि- अहाँके पिताकें जाहि घनघोर जंगलक पता नै छनि, ओतए चल जाउ। एहि प्रकारें हुनका मना कए तुरते घनघोर जंगल चलि गेलीह।
एम्हर पिता हिमालय हुनका घरे-घरे ताकए लगलाह। हमर बेटी कें के लए गेल। की देवता, की दानव अथवा की राक्षस लए गेल। हम जे पहिने प्रतिज्ञा केने छी से आब विष्णु कें की देबनि। हे गौरी, एहि चिन्तासँ ओ मूर्छित भए धरती पर खसि पडलाह। लोक सभ ‘हा हा’ कए हुनका दिस दौडल- अहाँ कें किएक मूर्छा भए गेल से नीक जकाँ कहू।
हिमालय बजलाह- के दुष्ट हमर दुलारू बेटी कें हरि कए लए गेल? की ओकरा कालसर्प डँसि लेलकै? की ओकरा सिंह अथवा बाघ मारि देलकै? नै जानि हमर बेटी कतए चलि गेल? अथवा के दुष्ट ओकरा हरि लेलकै?
एम्हर तँ अहाँ डेराओन ओ घरघोर जंगलमे पहुँचि गेल रही, जतए सिंह, बाघ, साँप, गिदड, कुकुर आ हिरण सभ भरल छल।
ओतहि एकटा रमनगर नदी देखि कए ओकर कछेर मे अहाँ महादेवक व्रत में लीन रही आ अहाँक संग सखी सभ बैसल रहथि।
अहाँ बालूसँ सतीक संग हमर मूर्ति बनाए नेने रही आ भाद्र शुक्ल तृतीया कें हस्त नक्षत्रक संयोग भेलापर गीत-नाद आ बाजाक संग राति मे जगरना कएने रही। एहि व्रतक प्रभावसँ हमर आसन डोलि गेल।
हे देवि, हम ओतहि पहुँचि गेलहुँ जतए अहाँ सखी सभक संग रही। हम कहलहुँ- हम अहाँ पर प्रसन्न छी, वर माँगू। अहाँ कहलहुँ- हे देव जँ अहाँ प्रसन्न छी तँ हमर पति महादेव होथि। एहिना होएत- ई कहि हम कैलास पहाड़ पर आबि गेलहुँ।
तखनि भोर भेला पर सभ किछु छोडि कए वनमे देखल गाछ-वृक्ष द्वारा जे अहाँ कें देल गेल सैह पारणा केलहुँ। संगहि अहाँ ओतए अपना सखीक संग सुतल रही। तखनि हिमालय सेहो घनघोर जंगल मे ओहि स्थान पर पहुंचि गेलाह। चारूकात देखलनि तँ विना खेने-पीने नदी कातमे दू टा कन्याकें सूतल देखलनि। ओ हुनका उठाकए कोरामे लए हुनकर हाथ पकडि लेलनि आ पुछलनि जे बाघ, सिंह हाथी आदि सँ भरल एहि जंगलमे अहाँ किए एलहुँ?
पार्वती कहलथिन- हे तात, हमरा पता चलल जे अहाँ हमरा विष्णुकें दए रहल छी, जे अहाँ हमर सोचल बातसँ भिन्न बात कएने रही तें हम वन आबि गेलहुँ। तें अहाँ हमरा महादेव कें दए सकैत छी, अनका नहिं।
एहिना होएत ई कहि कए हिमालय अहाँ कें घर अनलनि। ततर बाद अहाँक पिताक द्वारा हमर विवाहक तैयारी आरम्भ भेल। ओही व्रतक प्रभावसँ अहाँकें ई सौभाग्य भेटल। एहि दिनक बादसँ ई व्रत ककरहु नै बुझए देल गेलै। एहि व्रतराजक नाम किए पड़ल से सुनू- अहाँ सखी सभक द्वारा एहि दिन हरण कएल गेलहुँ तें एकरा हरितालिका कहल गेल।
पार्वती पुछलथिन- हे देव, नाम तँ कहलहुँ आब हमरा सोझाँमे व्रतक विधान सेहो कहू। ई केलासँ कोन पुण्य होइत छै, की फल छै, आ कोन विधान सँ ई पाबनि कएल जाइत छै।
महादेव कहलनि- हे देवि, सुनू, हम कहैत छी। महिलालोकनिक ई उत्तम व्रत थीक। जँ सौभाग्य चाहैत छथि तँ ई करबाक विशेष रूपसँ करबाक चाही। केराक थम्हसँ तोरण आदि बनएबाक चाही। एहि घरक भूमिकें चन्दन आदि सुगन्धित वस्तु सँ नीपि दी। शङ्ख, धुथहू, मिरदंग आ आनो-आनो बाजा सभसँ अनेक प्रकारक मंगलक ध्वनि हमर एहि घरमे करबाक चाही। ओतए पार्वतीक संग हमर स्थापना करबाक चाही। ओहि दिन व्रत कए फूल आदि सँ पूजा करबाक चाही आ राति मे जगरना करी। नारिकेर, संतोला आदि विभिन्न फल, जे ओहि समय आ ओहि स्थान पर फरैत अछि ओहि सभ सँ आ नव-नव फूलसँ, धूप, दीप, चानन सँ एहि मन्त्र सँ पूजा करी।
शिवायै शिवरूपायै मङ्गलायै महेश्वरि।
शिवे सर्वार्थदे देवि शिवरूपे नमोस्तु ते।।56।।
शिवरूपे नमस्तुभ्यं शिवायै सततं नमः।
नमस्ते शिवरूपिण्यै जगद्धात्र्यै नमो नमः।।57।।
संसारावृत्तिविच्छेदे पाहि मां सिंहवाहिनि।
मयाद्य येन कामेन पूजितासि महेश्वरि।।58।।
राज्यं मे देहि सौभाग्यं प्रसन्ना भव पार्वति।
हे महेश्वरि, शिवक शक्ति शिवा कें प्रणाम। शिवस्वरूप देवी कें प्रणाम। मङ्गला कें प्रणाम। हे शिवे, हे सभ सिद्धि देनिहारि, अहाँ जे शिवक स्वरूपा देवी थी, तनिका प्रणाम। हे शिवस्वरूप देवी, अहाँकें प्रणाम। शिवा कें सभखन प्रणाम। शिवस्वरूप देवी कें प्रणाम। संसारक पालन करएवाली देवी जगद्धात्री कें प्रणाम। हे सिंहवाहिनी देवी, अहाँ संसारक चक्र कें काटि मोक्ष दैत छियैक, अहाँ हमर रक्षा करू। जाहि कामनासँ हम अहाँक पूजा केलहुँ से हमरा हुअए। हमरा राज्य दियऽ। हमरा सौभाग्य दियऽ। हमरा पर प्रसन्न होउ।
एकर बाद ब्राह्मणकें कपडा, गाय आ सोना दान करबाक चाही। पतिक संग बैसि, कथा सुनि कए चानन फूल आदि लए दानक संकल्प करी।
हे महादेवी, जे महिलालोकनि ई श्रेष्ठ व्रत विधानपूर्वक करैत छथि हुनका भाग-सोहाग आ राज्य भेटैत छनि। हुनक पापक नाश होइत अछि।
तृतीया तिथि कें जे लोभसँ भोजन करैत छथि ओ सात जन्म बाँझ होइत छथि फेर-फेर विधवा होइत छथि। हुनका दरिद्रता, पुत्रक शोक घेरने रहैत छनि। ओ कठोर होइत छथि आ अनेक प्रकारक दुःख भोगैत छथि। जे व्रत कए ई पावनि नै करैत छथि ओ घोर नरक मे जाइत छथि।
जे ई व्रत करैत छथि से हजारो अश्वमेध यज्ञ आ सैकडो वाजपेय यज्ञक फल कथे टा सुनलासँ ओही कालमे पाबि जाइत छथि।
हे देवी, अहाँक सोझाँमे ई व्रत कहलहुँ। आब एकर सौंपबाक विधान कहब, जेना हमर आगम-ग्रन्थ (शिव-सम्बन्धी आगम ग्रन्थ) सभमे कहल गेल अछि।
हे देवी, अहाँक सोझाँमे ई व्रत कहलहुँ। आब एकर सौपबाक विधान कहब, जेना हमर आगम-ग्रन्थ (शिव-सम्बन्धी आगम ग्रन्थ) सभमे कहल गेल अछि। सभ प्रकारक कामनाक सिद्धि लेल गाय, जमीन, सोना आदि आ वस्त्र आदि दान कए उद्यापन-याग करबाक चाही।


text:
एलिजाबेथ द्वितीय
एलिजाबेथ द्वितीय (अङ्ग्रेजी: Elizabeth II) (एलिजाबेथ अलेकजेन्ड्रा मेरी, जन्म: २१ अप्रैल १९२६) राष्ट्रमण्डल क्षेत्रक ५३ राष्ट्रसभमेसँ १६ स्वतन्त्र सार्वभौमिक देशसभक संबैधानिक प्रमुख छी । ओ ब्रिटिश महारानीक रुपमामे तथा चर्च अफ इङ्ल्यान्डक सर्वोच्च गभर्नर छी ।
एलिजाबेथके निजी रूपसँ घरेमे शिक्षित कएल गएल छल ।[१]
प्रारम्भिक जीवनसंपादित करें
एलिजाबेथक जन्म २१ अप्रैल १९२६ के ०२:४० (जीएमटी)मे हुनकर दादा जर्ज पाँचमक शासनकालमे भएल छल । हुनकर बाबु राजकुमार एल्बर्ट (बादमे राजा जर्ज VI), राजाक दोसर पुत्री छी । हुनकर माँ, एलिजाबेथ, योर्कक डचेज (बादमे रानी एलिजाबेथ) छी ।
विवाह आ परिवारसंपादित करें
राज्याभिषेकसंपादित करें
रजत जयन्तीसंपादित करें
सन्दर्भ सामग्रीसंपादित करें
- ↑ Lacey, p. 56; Nicolson, p. 433; Pimlott, pp. 14–16


text:
ब्रेकिंग न्युज
– सुभाषचंद्र झा, सहरसा। जुलाई २८, २०१५. मैथिली जिन्दाबाद!!
देश मे एक तरफ आतंकवादीक हमला सँ पंजाब त्रस्त, दोसर तरफ जनताक राष्ट्रपति भारत रत्न डा. अब्दुल कलाम केर अचानक मृत्यु सँ समूचा देश व विश्व मे शोक केर लहैर, एहि सब सँ बिल्कुल हँटल ‘क्रान्तिभूमि सहरसा’ मे राजनीतिक चालबाजी सँ पुन: धार्मिक आ जातीय सौहार्द्र केँ बिगाड़बाक कुत्सित प्रयास हेबाक बदतर समाचार अछि।
सहरसा हटिया गाछी स्थित महावीर मंदिर मे किछु शरारती तत्त्व द्वारा माँछक व माँसक टुकड़ा फेकि दुइ समुदाय हिन्दू एवं मुसलमानक बीच सांप्रदायिक सौहार्द्र केँ खलबलायल जेबाक खबैड़ आइ भोरे ८ बजे सँ सहरसा मे तहलका मचौने अछि। स्पष्ट छैक जे सहरसा मे सेहो आगामी विधानसभा चुनाव केर असैर सँ राजनीति मे गर्माहट आबि गेल छैक। एहेन स्थिति मे धर्म, जाति, वर्गीय विभेद आदिक मुद्दा सँ पुन: लोकमानसक मस्तिष्क केँ गरम कय वोटक रोटी सेकबाक खेल होयब तय अछि।
संयोगवश एहि संभावित सियासी झगड़ा पर अंकुश लगेबाक कार्य पूर्व भाजपा विधायक संजीव झा आ मुस्तैद सहरसा पूलिस प्रशासन द्वारा अपराह्न ४ बजे धरि सामाजिक वार्ता आ आपसी समझदारी सँ स्थापित कैल जा सकल, ई शुभ समाचार अछि। यैह समझौताक कारण सहरसा सांप्रदायिक दंगाक आइग मे झुलसबा सँ बाल-बाल बैच गेल ई समाजक लोक सबकेँ चर्चा करैत सुनल गेल।
विधायक संजीव झा कहलैन जे “ई जरुर कियो दुइ समुदायक बीच झगड़ा लगैबाक कुत्सित प्रयासक तहत कयलक अछि, चुनाव पूर्व एहेन संवेदनशील दुर्घटना करायब क्षुद्र राजनीति कएनिहार कोनो शरारती तत्त्वक षड्यन्त्र बुझाइत अछि। सहरसावासी एतेक हड़बड़िया नहि। वर्षों सँ एक संग रहैत आबि रहल दुनू समुदाय एक-दोसरक धर्म केँ आदर करैत अछि। संगहि सहरसाक प्रशासन काफी चुस्त अछि। संयोग नीक भेल जे समय पर बुझारत कैल जा सकल। हमरा सबकेँ रहैत एहेन दुर्घटना सँ अपन जन्मभूमि केँ देश मे बदनाम कथमपि नहि होमय देब।”
हिन्दू आस्था पर चोट पड़ैत देखि आक्रोशित लोक सब सड़क सेहो जाम कयने छल, दोषी केँ पकड़ि कड़ा कार्रबाई करबाक माँग कैल गेल। थानाध्यक्ष संजय कुमार सिंह आक्रोशित जनमानस केँ बुझबैत मामिलाक छानबीन करबाक आश्वासन देलनि। संगहि द्रुत गति सँ समाजक विभिन्न वर्गक सम्भ्रान्त लोक सब केँ आपसी वार्ता हेतु बैसार बजाओल गेल। एहि बैसार मे बुद्धिजीवी, व्यवसायी, सब राजनीतिक दल केर कार्यकर्ता आ प्रशासनक जिम्मेवार अधिकारी संगे बैसिकय समस्याक समीक्षा कएलनि। ई घटना कोनो षड्यन्त्र सेहो भऽ सकैत अछि एहि आशंका केँ मानि तत्काल लेल सामाजिक सौहार्द बना कय राखब जरुरी हेबाक कारण एहि तरहक निर्णय लेल गेल।
एहि बैसार मे अग्र भूमिका निर्वहन करैत पूर्व विधायक एवं समाजसेवी राजनीतिकर्मी श्री संजीव झा द्वारा मांग कयल गेल जे नियमानुसार मंदिर वा मस्जिद समान धार्मिक आस्थाक केन्द्र सँ १०० मीटर केर दायरा मे माँस-मदिराक बीक्री पर रोक लागल रहबाक नियम पर प्रशासन मुस्तैदी सँ जनता द्वारा पालन कराबय। एहि बात सँ प्रशासन सेहो सहमति जतबैत उचित आश्वासन देलाक बाद आक्रोश कम भेल। संगहि प्रशासन द्वारा एहि बातक छानबीन करैत दोषी केँ सोझाँ आनत ताहि पर जाम टूटल आ पुन: आपसी सौहार्द्र कायम भऽ सकल। मालुम हो जे हटियागाछी मे बजरंगबली मंदिर व विशाल मस्जिद अछि जतय अगल बगल माछ व मांस केर बिक्री खुलेआम चलि रहल अछि जाहि कारण एहि तरहक घटना घटि रहल अछि।


text:
पूर्व केन्द्रीय मंत्री संजय पासवान करताह उद्धाटन
लोकसभा आ राज्यसभा क तर्ज पर सरकारक विशेष योजना क होएत समीक्षा
कोसी क विभीषिका आ मैथिली क संवर्धन पर होएत अलग सत्र
राज्यसभा सांसद मनोज झा करताह समापन
सहरसा । दू दिवसीय कोसी शिखर सम्मेलन क आयोजन शनिदिन आरएम कॉलेज मे शुरू भए रहल अछि । सम्मेलनक उद्घाटन पूर्व केन्द्रीय मंत्री सह विधान पार्षद श्री संजय पासवान करताह । जखनकि दोसर सत्र क समापन समारोह मे राज्यसभा सांसद मनोज झा मुख्य अतिथि रहताह । दू दिवसीय सम्मेलनक पहिल दिन मैथिली भाषा क वर्तमान स्थिती आ एकर उन्नयनय पर विशेष सत्र रहत जाहि मे साहित्यकार आ साहित्य अकादमी से सम्मानित युवा कवि अरूनाभ सौरभ, विकाश वस्तनाभ, आ रधुनाथ मुखिया मुख्य वक्ता होएत । एहिना दोसर दिन कोसी क त्रासदी आ विभीषिका पर एकटा सत्र राखल गेल अछि जेकरा प्रख्यात जल विशेषज्ञ श्री दिनेश मिश्र आ पत्रकार पुष्यमित्र संबोधित करताह ।
सबस पैघ गप जे एहि सम्मेलन क आयोजन नहि त कोनो राजनैतिक दल दिस स भए रहल अछि नहिए कोनो सामाजिक संगठन दिस स । आयोजन कोनो बैनर क नीचा सेहो नहि भए रहल अछि । ई आयोहन शहर क शिक्षित आ प्रबुद्ध युवा सभ करा रहल अछि । दू महिना पहिने से आयोजन समिति स जुड़ल युवा अनुशासित आ योजनाबद्ध भए कए सम्मेलन क सफलता लेल जी जान सए जुड़ल छल । आयोजन समिति क प्रमुख सोमू आनंद बतेलथि जे सम्मेलनक मुख्य उद्देश्य एतय क युवा कए कोसी नदी क विस्तृत ज्ञान उपलब्ध करेनाय अछि, ई चंचला नदी अभिषाप कोना बनि गेल, तटबंध क अंदर रहिनार लोग सभ लेल अखैन धरि सरकार की की केलक । कोसी क पलायन आ बेरोजगारी संगे मैथिली भाषा कए राष्ट्रीय स्तर पर पहचान दिएबाक लेल कुन कुन योजना तैयार कैल जाएत । आ लोकसभा आ विधानसभा मे कानून केना बनत अछि एहि पर विशेष चर्चा कैल जाएत ।
एहि आयोजन मे कीनोट आइएस क शमीम अख्तर, एमबीआइटी क चेयरमेन अमित कुमार दास, सीतामढ़ी जिलाक सिंहवाहिनी पंचायत क मुखिया रितु जायसवाल, आइटी उद्यमी साकार यादव, अमिटि टीवी क एडिटर इन चीफ राजीव मिश्र, पटना विश्वविद्यालय क पूर्व महासचिव अंशु कुमार, एजुकेशन एक्टिविस्ट अभिषेक रंजन संगे आन कैकटा नामी गिरामी हस्ती शामिल होएत ।


text:
सेनारी नरसंहार के मामला म' जहानाबाद के अपर जिला व सत्र न्यायाधीश रंजीत कुमार सिंह केँ कोर्ट विगत 27 अक्टूबर क' सुनवाई करैत 15 आरोपि क' दोषी करार देना छल।
आय कोर्ट 13 दोषि क' सजा सुनेलन्हि , जखन की शेष 2 फरार दोषि क' फरार रहबाक कारण सजा नहि सुनाओल गेलन्हि। कोर्ट बच्चेष सिंह, बुद्दन यादव, बुटाई यादव, सत्येन्द्र दास, ललन पासी, द्वारिका पासवान, करीबन पासवान, गोड़ाई पासवान, उमा पासवान व गोपाल पासवान क' फांसी केर सजा सुनेलन्हि।
दोषि सभ क' सजा केर एलान भेलाक बाद सेनारी गाम पर प्रतिक्रिया म' फेर कुनु वारदात नहि होय, एहि लेल पुलिस पहिने सँ सतर्क अछि। गामक सुरक्षा खड़ा क' देल गेल छैक।


text:
हमरा गाम मे एगो पंडीजी काका छलाह, ओ एतेक मजाकिया छला जुनि पुछू .... मजाक करै मे दूर - दूर तक हुनक चर्चा होइ छन्हि ! सच पुछू तँ मजाक करै मे ओ किनको नञि छोड़ैत छथिन्ह !
Read more...
एक दिनक बात छल हुनक अर्धांग्नी (पंडीतैन) हुनका कहलखिन अहाँ सभसँ मजाक करै छी ... एतऽ धरि जे मजाकक मामला मे दूर - दूर तक अहँक चर्चा होइत अछि ! मुदा अहाँ हमरासँ कहियो मजाक नञि केलहुँ ......
पंडीजी काका बजलाह ... देखू सुनेना के माय, ई बात सत्य अछि जे हम सभसँ मजाक करै छी ! एकर मतलब ई थोड़े ने की हम अहूँसँ मजाक करी ?
ताहि पर पंडीतैन कहलखिन- से नञि हएत, एक दिन अहाँ हमरासँ मजाक कs ई देखाबू ताकि हमहूँ तँ देखी जे अहाँ कोना मजाक करैत छी ?
पंडीजी काका हारि क्s बजलाह- ठीक अछि। जहिया मौका भेटत हम अहूँसँ मजाक करब ......
किछु दिनक बाद पंडीजी काका अपन सासूर पहुँचलाह , सासुर मे हुनकर खूब मोन आदर भेलन्हि, भोजन - भातक बाद ओ जाय लेल निकलश ताबे मे हुनकर छोटका सार सुनील बाबु हुनका आग्रह कs कए कनि देर बैसे लेल कहलखिन !
सुनील बाबु ... झाजी बहुत दिनक बाद आयल छलहुँ, किछु गाम - घरक समाचार सुनाबू !
पंडीजी काका मूह बनबैत बजलाह की कही सुनील बाबु किछ दिनसँ हम बहुत परेसान छी ....
सुनील बाबु ... झाजी की बात अछि अहाँ बहुत दुखी लागैत छलहुँ, कनि खोइल के कहू अहाँ केँ कोन परेसानी अछि ? हम अपनेक कुनू काज आबी तेँ ख़ुशी हएत !
सुनील बाबु बात ई अछि जे घरमे आधा राति केँ एक प्रेत सुन्दर युवतिक रूप मे अर्धनग्न अवस्था मे दलान पर आबैत छलीह आ जतेह अनार, लताम, नेबो सभ गाछ में रहैत अछि सभ टा तोड़ि कs चलि जाइत छलीह ! हम रोज ओकरा देखैत छलहुँ मुदा हिम्मत नञि होइत अछि जे ओकरा रोकी ! आब अहीं कहू जे हमरा ई अनार, लताम आ नेबोक गाछ लगेनेसँ कोन फायदा ? परेसान भs कs आब सोचने छी जे सभ टा गाछ केँ काटि देब .... जखन फल खेबे नञि करब तँ गाछ राखिये कs कोन फायदा ?
सुनील बाबु हँसैत - हँसैत बजलाह ... बस एतबे टा बात सँ अहाँ परेसान छी ? अहाँ चिंता जुनि करू । काल्हि हम आबय छी, काल्हि राति हम ओ प्रेत केँ देखब .. आब अहाँ जाऊ, हम काल्हि आबए छी !
पंडीजी काका ठीक अछि, कनि सांझे केँ आयब हम अहाँक बहिन केँ कहि देबनि भोजन - भात तैयार रखतीह।
ई कहि केँ पंडीजी काका बिदा भेलाह ......
घर पहुँचते चौकी पर चारि-चित पड़ि रहलाह ।
पंडीतैन हुनका चौकी पर चारि-चित परल देख कए दौगल अएलीह .... नाथ की भेल अहाँ केँ ? अहाँ किछु परेसान लगै छी !
पंडीतैन केँ परेसान देखि कऽ पंडीजी काका उदास मने बजलाह ... हाँ पंडीतैन, बाते किछु एहेन अछि जै सँ हम परेसान छी !
पंडीतैन .... देखू हमरासँ किछ छुपबई के प्रयास नञि करू अहाँक ई हालत हमरासँ देखल नञि जएत, जल्दी कहू की बात छल ..?
-की कही पंडीतैन आय हम अहाँक नैहर गेल छलहुँ, अबैत घरी रस्ता मे एगो ज्योतिष महाराज जबरदस्ती हमर हाथ देखलन्हि .......
-की भेल सेतँ कहू ?
-भेल ई जे हुनकर कहब छनि, हम आब खाली ५ दिनक मेहमान छी .......
पंडीतैन जोर - जोर सँ छाती पिटैत कानए लगलीह- हे कालि मैया हम ई की सुनय छी ....... नाथ अहाँ चिंता नञि करू हम कुनू निक ज्योतिष सँ अहाँ केँ देखाएब । यदि कुनू कलमुहीक छाया अहाँ पर अछि तs ज्योतिष महाराज कुनू ने कुनू उपाय ओकर निकालताह.....
पंडीजी काका ... भाग्यवान उपाय तँ इहो ज्योतिष महाराज बतेल्न्हि......
पंडीतैन.. की उपाय बतेलक से कहू ?
-किछ नञि, हुनक कहब छन्हि जे आमावस्याक रातिमे यदि कुनू सुहागिन नारी अर्धनग्न अवस्था मे आधा राति केँ यदि कुनू नेबोक गाछसँ नेबो तोड़ि केँ आनथि आ यदि सूर्योदय सँ पहिने हमरा ओकर सरबत पीएय लेल देल जाय तs ई बिघ्न दूर कएल जाऽ सकैत अछि !
पंडीतैन..... नाथ तखन अहाँ चिंता किए करै छी, काल्हि अमावस्या छी आ अपने दलान पर नेबोक गाछ अछि, काल्हि हम अपने ई काज करब अहाँ चिंता नञि करू ! राति भ्s गेल, चलू सुइत रही, काल्हि सभ ठीक भऽ जएत ......
दुनु प्राणी सुतए लेल चली गेलाह मुदा पंडीतैन केँ भरि राति निंद नञि भेलनि ..... ओ भोरक इंतजार करए लगलीह ! भोर भेल आब ओ रातिक इंतजार करए लागलीह .... ताबे धरि सांझ के सुनील बाबु पहुँचलाह ....
पंडीतैन ... भैया आय अहाँकेँ बहिन कोना मोन पड़ल ... कहीं रस्ता तs नञि बिसरि गेलहुँ ?
सुनील बाबु ... बहिन आय दफ्तरक छूटी छलए तँ सोचलहुँ जे अपन गुडियांक हाल - समाचार लs आबी !
बाद मे बहुत देर तक हाल समाचारक बाद सभ भोजन केलक । भोजनक बाद सुनील बाबु सुतए लेल दलान पर चलि गेलाह !एम्हर पंडीजी - पंडीतैन सेहो सुतए लेल चलि गेलाह .... किनको निंद नञि आबैत छन्हि .... पंडीजी काका अपन मजाकक बारे मे सोचैत छलाह तँ पंडीतैन अपन जीवन साथीक जीवनक लेल .... सभसँ हटि कs सुनील बाबु बहुत खुश छथि ! कियेकी हुनकर सोचब छन्हि जे ई अनार, लताम, नेबो तोरब कुनू प्रेतक काज नञि ई कुनू परोसिनक काज थीक ! आय ओ मने मन सोचलथि जे कियो भी होए हम ओकरा नञि छोड़ब, किये की ओ हमर झाजीक जिनाय हराम कए देने अछि ! ओ एखने सँ नेबोक जड़िमे जाऽ कए बैसि गेलाह ! देखते - देखते राति सभ केँs अपन कोरमे लs लेलक ....
पंडीतैन धरफड़ाएले उठलीह, अपन कपड़ा उतारलन्हि, माथ झुका कालि मैया केँ प्रणाम कs कए विनती केलन्हि जे हे मैया हमर पतिक रक्षा करिहैथ....
आ ओ चलि देल्न्हि नेबो तोड़ए लेल .....
पंडीतैन जहिना नेबो गाछ तर पहुँचलीह सुनील बाबु भरि-पाँज हुनका पकड़ि लेलखिन आ मूह दबेने दलान दिस चलि देलन्हि .... ताबे धरी पंडीजी काका हाथ मे लालटेन लेने दौगल अएलाह ....
-सुनील बाबु ssssss, सुनील बाबु रुकू ssssss रुकू, ई कियो आर नञि अहींक बहिन छलीह ......
ई सुनिते सुनील बाबु भोर होए के इन्तजारो नञि केलन्हि, भागलाह अपन गामक दिस .....
एम्हर पंडीतैन पंडीजी काकासँ लिपटि केँ कलपि-कलपि कऽ कानए लगलीह ..... नाथ अहाँ हमरा संग एहेन मजाक किये केलहुँ ......??


text:
सुभाषचंद्र झा, सहरसा। जुलाई २२, २०१५. मैथिली जिन्दाबाद!!
सहरसा रेड लाइट एरिया मे एकटा 8 वर्षीय बेटी केर मुक्ति लेल माय पुलिस सँ गोहारि लगौलक अछि । महिला कहलक जे हम सुपौल जिला केर निवासी छी । 2008 मे भेल कुसहा कोसी त्रासदी मे दरभंगा जयबाक लेल सहरसा स्टेशन अयलहु । मुदा ट्रेन मे परिवार केर आन सदस्य चढि गेल आ ओ छूटि गेल छल । स्टेशन पर बैसि रहलहू तखने एक आदमी आयल वो कहलक जे हम तोरा दरभंगा पहुँचा देबौक । तहन ओकरा साथ रिक्शा सऽ डेरा गेल जतय कहलक जे आइ रुकि जो काल्हि भोरे चलब । मुदा भोरे जाय चाहलक तऽ ओकरा कहल गेल जे तोरा एक लाख मे बेचि देलकौक । तहन ओकरा सऽ देह व्यापार कराबय लागल । मौका देखि ओतय सँ भागि कय नहिरा चलि गेलहुँ । ताहि दिन सँ बेटी केर मुक्ति लेल सदर थाना तऽ कखनो महिला थाना मे चक्कर लगा रहल छी । किशोर नामक दलाल खुलेआम ओकर बेटी के राखने अछि । मुदा पुलिस कोनो कारवाई नहि कय रहल अछि । मानव ब्यापार रोकबा लेल कठोर कानून बनल अछि मुदा तेकर बादो कोसी इलाका में एहेन तरहक घटना निरंतरता मे होइत रहैत अछि ।


text:
नई दिल्ली। रेल मंत्री दिनेश त्रिवेदी वर्ष 2012-13 लेल रेल बजट पेश केलथि। रेल बजट में माल भाडा मे कोनो प्रकारक बदलाव नहि कैल गेल अछि मुदा करीब नौ साल बाद सब श्रेणी क यात्री किराया बढा देल गेल अछि। रेलमंत्रालय एक आ दू टकाक प्रचलन बंद करैत अपन भाडा पांच गुनक मे अनबाक घोषणा सेहो केलक। आब रेलवे क न्यूनतम भाडा पांच टका भ गेल, संगहि अगर दूरी क हिसाब स रेल भाडा छह टका होइत अछि त रेलवे अहां कए एक टकाक छूट दैत मात्र पांच टका लेत, मुदा अगर भाडा सात टका होइत अछि त रेलवे अहां स तीन टका अतिरिक्त अर्थात दस टका लेत। रेल किराया मे बढ़ोतरी क संगहि प्लेटफॉर्म क टिकट सेहो तीनक स्थान पर आब पांच टकाक भ गेल। रेल मंत्री किराया बढोतरी कए प्रतिकिलोमीटर क हिसाब स देखा किछु काल लेल सब कए भ्रम मे राखि देलथि। रेलमंत्री कहला जे रेलवेक आर्थिक हालत कए देखैत किराया मे नाम मात्रक बढोतरी कैल जा रहल अछि। रेल मंत्री प्रस्ताव रखलथि जे उपनगरीय ट्रेन आ पैसेंजर ट्रेन क भाडा मे 2 पाई प्रति किलोमीटर, मेल आ एक्सप्रेस ट्रेन क दि्वतीय श्रेणी लेल 3 पाई प्रति किलोमीटर, स्लीपर क्लास लेल 5 पाइ प्रति किलोमीटर, एसी-वन लेल 30 पाई प्रति किलोमीटर, एसी टू मे 15 पाई आओर एसी-थ्री मे 10 पाई प्रति किलोमीटरक बढ़ोतरी कैल जा रहल अछि। एहि बढोतरीक अनुसार नई दिल्ली स पटना श्यानयान मे जेबा लेल आब 55 टका अतिरिक्त लागत। रेल मंत्री दिनेश त्रिवेदी भाडा मे बढोतरी क पाछु सबस पैघ कारण रेलवे क आधुनिकीकरण बतोलथि अछि। ओना आधुनिकीकरण क नाम पर ओ मोबाइल क जरिए टिकट जारी करबाक घोषणा केलथि अछि। एकर तहत टिकट क रूप मे रेलवे मोबाइल पर एसएमएस व्यवस्था शुरू करत। एहि एसएमएस क इस्तेमाल वर्तमान टिकट क रूप मे कैल जा सकत आ यात्री अपन मोबाइल फोन या लैपटॉप पर एकरा देखा यात्रा क सकतथि। इ सुविधा भेटला स टिकट क प्रिंट आउट निकालबाक झंझट आब खत्म भ जाएत। एकर संगहि त्रिवेदी घोषणा केलथि जे सबटा ट्रेन क जानकारी एसएमएस क जरिए मुहैया कराउल जाएत। रेलमंत्री अपन बजट मे सबस पैघ यात्री सुविधा इ देलथि जे आब वेटिंग लिस्ट मे नाम रहलाह पर कोनो न कोना गाडी मे सीट जरूर उपलब्ध करा देल जाएत। मंत्री क अनुसार आब वेटिंग लिस्ट क यात्री कए ओहि मार्ग क दोसर ट्रेन मे जगह देल जाएत। बिहार क यात्री लेल इ एकटा सुखद घोषणा कहल जा सकैत अछि। सुविधाक नाम पर रेलमंत्री किछु रेलवे कए निजीकरण दिस सेहो ल गेलाह। रेलमंत्री कहला अछि जे देशक कुल 100टा स्टेशन कए एयरपोर्ट क तर्ज पर विकसित कैल जाएत, जाहि मे एसी लाउंज सन सुविधा भेटत। किछु रेल स्टेशन पर एस्केलेटर सेहो लगाउल जाएत। इ आधुनिकीकरण निजी भागिदारी क तहत होयत। जहां धरि अन्य सुविधाक सवाल अछि त रेलमंत्री अमीनिया पीडित लेल एसी कोचक भाडा मे 50 फीसदीक छूट देबाक घोषणा केलथि अछि। तहिना अर्जुन पुरस्कार विजयता खिलाडी आब राजधानी आ शताब्दी मे सेहो नि:शुल्क यात्रा क सकतथि। रेलमंत्री इज्जत योजना क तहत लागू 100 किमी क दायरा कए बढा कए 150 किमी क देलथि अछि। एकर अलावा किछु ट्रेन मे हरित शौचालय आ किछु मार्ग पर डबल डेकर ट्रेन क सुविधा देलथि अछि।
रेलवे कए आइसीयू स बाहर निकालबाक दावा करैत रेलमंत्री एकर गति से बढेबाक घोषणा केलथि। रेलमंत्री कहला जे शताब्दी आब 160 किमी प्रति घंटा क गति स चलत। ओतहि नई दिल्ली स जोधपुर तक बुलेट ट्रेन चलेबाक प्रक्रिया कए सेहो आगू बढेलथि। रेल मंत्री कहला जे रेल सुरक्षा लेल मंत्रालय गंभीर अछि आ दुर्घटनाक प्रतिशत 0.55 कए घटा कए 0.17 करबाक कोशिश कैल जा रहल अछि। एहि लेल अगिला पांच साल मे सब क्रोसिंग पर फाटक लगा देल जाएत।
रेलमंत्री अपन भाषण दौरान कोनो परियोजना या ट्रेन से संबंधित जानकारी देबा स बचैत रहलाह। एहन पहिल बेर भेल जे रेलमंत्री ट्रेन क नाम आ नव परियोजनाक संबंध मे अपन भाषण मे बहुत संक्षिप्त विवरण देलथि। ओना ओ कहला जे छपरा चक्का कारखाना एहि साल स उत्पादन शुरू क देत। रायबरेली कोच कारखाना सेहो एहि साल चालू भ जाएत। रेलमंत्री नव परियोजना क चर्च करैत कर्नाटक आ गुजरात में रेल इंजनक कल पुर्जा कारखाना लगेबाक घोषणा केलथि, ओतहि अपन गृह राज्य मध्यप्रदेशक विदिशा मे एकटा रेल इंजन कारखाना लगेबाक घोषणा केलथि। रेल मंत्री कहलथि जे तमिलनाडू आ महाराष्ट मे रेल नीर संयंत्र लगाउल जाएत। एकर अलावा सेहो एक दूटा परियोजना अछि जेकर जिक्र ओ अपन भाषण मे नहि केलथि।
रेल बजट क अनुसार बिहारक कोसी नदी पर बनि रहल रेलपुर एहि साल पूरा भ जाएत आ एहि मार्ग पर ट्रेन शुरू कैल जाएत। एहिना बिरौल स कुशेश्वरस्थान लेल नव पटरी एहि साल बिछा लेल जाएत। एकर संगहि बनमनखी-पूर्णिया, सहरसा-सरायगढ़ आओर थावे-छपरा क बीच सेहो आमान परिवर्तन एहि साल पूरा भ जाएत। बजट मे कहल गेल अछि जे खगड़िया-अलौली, चंडी-बिहारशरीफ आओर क बीच नवका रेललाइन सेहो एहि साल पूरा करि लेल जाएत। एहि रेलखंड पर सेहो एहि साल ट्रेन शुरू भ जाएत। रेलमंत्री कहला जे दरभंगा समस्तीपुर, कटरीहा-कुरसेला, मुजफ्फरपुर-नरकटियागंज-गोरखपुर, आओर छपरा-बलिया रेलखंड क दोहरीकरण लेल सर्वेंक्षण कराउल जाएत। किछु टिसन कए आदर्श स्टेशन बनेबाक सेहो घोषणा कैल गेल अछि जाहि मे बेगूसराय, नवादा, जीरादेई, जोगबनी, फारबिसगंज, घोड़ासहन, जनकपुर रोड आओर सुपौल शामिल अछि।
बिहार आ मिथिला कए भेटल ट्रेन क सूची-:
दरभंगा-सिकंदराबाद एक्सप्रेस (सप्ताह मे दू दिन)
पटना-बिलासपुर एक्सप्रेस (साप्ताहिक)
हावड़ा- रक्सौल एक्सप्रेस (सप्ताह मे दू दिन)
कोलकाता-जयनगर एक्सप्रेस (साप्ताहिक)
छपरा-लखनऊ एक्सप्रेस (सप्ताह मे तीन दिन)
छपरा-मंडुआडीह इंटरसिटी एक्सप्रेस (दैनिक)
दरभंगा-अजमेर एक्सप्रेस (साप्ताहिक)
भुवनेर भवानी पटना लिंक एक्सप्रेस (दैनिक)
जाहि रेलगाडी क दूरी बझाउल गेल
मंडुआडीह बापूधाम मोतिहारी एक्सप्रेस आब मुजफ्फरपुर तक
वलसाड सोनपुर एक्सप्रेस आब मुजफ्फरपुर तक
सूरत वाराणसी एक्सप्रेस आब छपरा तक
पटना मथुरा एक्सप्रेस आब कोटा तक
कोलकाता दरभंगा एक्सप्रेस आब सीतामढी तक


text:
मधुबनी। पूर्व मंत्री राजकुमार महासेठ (८७वर्ष) क शनि दिन निधन सँ मधुबनी शोकाकुल भय गेल। दूपहर करीब एक बजे बैचेनी क शिकायत पर हुनका मंगरौनी अवस्थित हार्ट अस्पताल पहुँचाओल गेल जतय डाक्टर हुनका मृत घोषित कयलन्हि।ई समाचार सुनितहिंँ शहरवासी शोकाकुल भय हुनक आवास परिसर दिश दौड़लाह । हुनक ज्येष्ठ पुत्र मधुबनी विधानसभा क्षेत्रक वर्तमान विधायक श्री समीर कुमार महासेठ क निर्णयानुसार हुनक अन्त्येष्ट मधुबनी- पंडौल मुख्य मार्ग क समीप अवस्थित हुनक निजी वाग मे आई रवि दिन सम्पन्न भेल।
हुनक निधन पर भाजपा सांसद हुकुमदेव नारायण यादव, सांसद वीरेंद्र चौधरी, राजद विधायक डॉ फैयाज अहमद, विधान पार्षद, रामलखन राम रमण, जदयू क राष्ट्रीय महासचिव संजय कुमार झा, पूर्व मंत्री देवेंद्र यादव, पूर्व विधायक रामनरेश पांडे, पूर्व एमएलसी विनोद सिंह, समाजसेवी हितेंद्र नारायण ठाकुर, जदयू के मुन्ना चौधरी, जदयू सेवादल क प्र्रदेश महासचिव प्रफुल्ल कुमार ठाकुर, युवा जदयू क राष्ट्रीय सचिव रंजीत कुमार झा संवेदना व्यक्त करैत हुनका महान समाजसेवी आ मजदूर किसान क हितैषी नेता जनौलनि। दिवंगत नेता क प्रति भाजपा जिला अध्यक्ष घनश्याम ठाकुर, देवेंद्र कुमार यादव, शंकर झा, सुनील कुमार मिश्र, डाक्टर पी के झा, नवीन जायसवाल, शशिनाथ चौधरी, सीपीआई मिथिलेश कुमार झा, श्रवण पूर्वे,राजश्री किरण, प्रह्लाद पूर्वे,प्रणव पंजियार, राजेश मिश्रा, पूर्व विधायक रामकुमार यादव,आंन्द मोहन,नंद कुमार मंडल, फूलहसन अंसारी, इत्यादि अपन संवेदना व्यक्त कयलनि।
मुख्यमंत्री श्री नीतीश कुमार पूर्व मंत्री राजकुमार महासेठ क निधन पर संवेदना व्यक्त करैत हुनका प्रख्यात राजनेता आ समाजसेवी जनौलन्हि आ कहलनि जे ओ मिथिलांचल के विकास हेतु सतत प्रयत्नशील छलाह,हुनकर निधन सँ सामाजिक राजनीतिक क्षेत्र मे अपूर्णीय क्षति भेल अछि। मुख्यमंत्री तथा उपमुख्यमंत्री श्री सुशील कुमार मोदी फोन पर विधायक श्री समीर कुमार महासेठ केँ सान्त्वना देलैन। पूर्व मंत्री अपन परिवार मे दू पुत्र-रत्न विधायक श्री समीर कुमार महासेठ आ ई. संजीव कुमार महासेठ,बड़की पुत्री प्रो. श्रीमती कविता नायक, दोसर पुत्री कल्पना कुमारी,तेसर कल्याणी कुमारी आ कीर्ति कुमारी केँ छोडि दिवंगत भेलाह।
पूर्व मंत्री राजकुमार महासेठ क परिवार पारंपरिक रूपेँ प्रतिष्ठित व्यवसायिक पृष्ठभूमिक अछि।हिनक पिता स्व. राम अवतार महासेठ मधुबनी क प्रतिष्ठित व्यवसाई आ मधुबनी नगरपालिका क चेयरमैन छलाह।हिनक प्रारंभिक शिक्षा गोकुल मथुरा सूड़ी स्कूल संँ मैट्रिक, आरके कालेज सँ१९५० ई. मे इंटर आ वाणिज्य क स्नातकोत्तर शिक्षा हिन्दू विश्वविद्यालय वाराणसी से तदनन्तर दरभंगा से कानून क शिक्षा प्राप्त कय मधुबनी वार एसोसियेशन मे वकालत शुरू कयलनि आ शीघ्रे इनकम टैक्स आ सेल्स टैक्स क प्रतिष्ठित वकील मे हिनक गनती होबय लागल। हिनक राजनीतिक जीवन बीएचयू से एक छात्र नेता क रूपेँ शुरू भेल।१९६६ सँ१९७८ तक ओ एम एल सी आ१९६३ से१९७७ धरि नगरपालिका क चेयरमैन पद पर रहलाह। १९८०मे ओ लोकदल क टिकट पर चुनाव लड़ि विधायक बनलाह। १९९० मे ओ निर्दलीय प्रत्याशी क रूपेँ जीत हासिल कयलनि आ उद्धव सिंचाई क अध्यक्ष बनलाह। १९९५ मे राजदक टिकट पर चुनाव जीत पशु पालन मंत्री बनलाह।
सर्व. महासेठ दरभंगा-राजकुमार स्व जीवेश्र्वर सिंह के सहपाठी छलाह आ इप्टा क मधुबनी चैप्टरक मुख्य संरक्षक छलाह। २७ मार्च २०१८ केँ इसमाद द्वारा लगाओल गेल २०० वर्षक फ़ोटो प्रदर्शनी मे अपन बहुतो पुरान घटना सबहक चर्चा कयलनि। दिवंगत पूर्व मंत्री के अंतिम संस्कार हुनक आवास सँ प्रारंभ भय हिनक महिंद्रा एजेंसी क समीप हिनक पुश्तैनी कलमवाग मे भेल। मुखाग्नि हिनक ज्येष्ठ पुत्र श्री समीर कुमार महासेठ देलखिन।एहि महायात्रा मे शहर आ हिनक चुनाव क्षेत्रसँ सब वर्गक लोक , पदाधिकारी, व्यापारी, संबंधी, जनप्रतिनिधि, राजनेता सम्मिलित भेलाह। राज्यकीय सम्मानक संग हिनका अंतिम विदाई देल गेल।


text:
अमिताभ बच्चन केर मतलब बॉलीवुड के ओ चमकैत स्टार जिनकर चमक आइयो ओहिना अछि । अमिताभ आइयो सदाबहार छथि । हुनका शताब्दीक महान नायक सेहो कहल जाइत छनि |
अमिताभ बच्चन केर पिता हरिवंश राय बच्चन देशक एकटा प्रसिद्ध कवि छथि । पिता-पुत्र दुनू अप्पन-अप्पन क्षेत्रक दिग्गज मानल जाइत छथि । अमिताभ अपने अप्पन बाबूजी स जुड़ल एहि बात कए सोशल मीडिया प्लेटफॉर्म पर शेयर करैत आबि रहल छथिन्ह । बिग बी अपन पिता हरिवंश राय बच्चन के बहुत करीबी छलाह | हिनक कवित स्कूल-कॉलेज मे पढ़ाओल जाइत अछि । हरिवंश राय बच्चन के जन्म 27 नवम्बर 1907 कअ संगमनगरी प्रयागराज में भेल छल । कवि हरिवंश राय बच्चन के पहिल ब्याह श्यामा बच्चन के संग 19 साल के उम्र में भेल छल ।मुदा विवाहक दस वर्षक बाद पत्नी श्यामा बच्चन बीमार भ’ गेलीह आ एहि बीमारी सँ हुनकर मृत्यु भअ गेलनि ।एकर बाद हरिवंशजी दोसर बेर तेजी बच्चन सँ विवाह केलनि । एहि ब्याह सं हुनका दू टा बेटा भेलनि, एकटा शताब्दीक मेगास्टार अमिताभ बच्चन आ दोसर अजिताभ बच्चन । हुनकर दोसर पुत्र अजिताभ एकटा सफल व्यवसायी छथि । बिग बी के माँ तेजी बच्चन के रंगमंच में गहन रुचि छलनि । ओना त हुनका बॉलीवुड स सेहो बड्ड रास ऑफर भेटल छल, मुदा ओ एहि सब स मना क देलथि आ गृहिणी बनब पसंद केलथि।
हरिवंश राय बच्चन इलाहाबाद विश्वविद्यालय स अंग्रेजी मे एम.ए.आ कैम्ब्रिज विश्वविद्यालय स अंग्रेजी साहित्य मे पीएच.डी. केलाह । बाकी हरिवंश बाबू पी.एच.डी. हम प्रख्यात कवि डब्लू बी येट्स के कविता पर शोध केने रहैथ । हरिवंश जी हिन्दी भाषाक छायावादोत्तर काल के कवि रहलाह । मधुशाला हिनक सबसँ अनमोल आ प्रसिद्ध रचना अछि । इलाहाबाद विश्वविद्यालय में अंग्रेजी विषयक शिक्षक सेहो छलाह आ ओतय सेहो पढ़बैत छलाह । बाद में भारत सरकार विदेश मंत्रालय मे हिन्दी विशेषज्ञक रूप मे से हो काज केनि । एतबे नहि हरिवंश राय बच्चन राज्यसभाक नामित सदस्य सेहो छलाह । हिनकर मृत्यु 18 जनवरी 2003 कअ भेलेन मृत्यु १८ जनवरी २००३ क॑ भेलन। हिनका हिन्दी के सभ स बेसी लोकप्रिय कवि में गिनल जाय छै ।
आब हम सब हरिवंश राय बच्चन आ अमिताभ बच्चन स संबंधित एकटा पैघ किस्सा कहय जा रहल छी। जे ओहि समयक अछि जखन हरिवंश जी कविक रूप मे बेसी सक्रिय छलाह | कवि हेबाक कारणे हरिवंश जी प्रायः कवि सम्मेलन मे भाग लैत छलाह | आ ओहि समयक हिसाबे कोनो सम्मेलन मे मात्र 500-1000 रुपैया भेटैत छलनि । एतबे नय कवि सम्मेलन स घुरबाक कोनो निश्चित समय नहि छल । कखनो काल हुनका लोकनिक घुरबाक भोर भ’ जाइत छलनि । एहन स्थिति मे जखन भोर घर अबैत छलाह त अमिताभ सामान्यतः दरबज्जा खोलैत छलाह । तखन अमिताभ हुनकासँ पुछैत छलाह, बाबूजी, अहां एतेक दिन की करैत छी ? आ फेर हरिवंश जीक जवाब छलनि जे बेटाक पाइ भेटब बड्ड कठिन अछि । समय बीतैत गेल आ हुनकर मुन्ना से हो बॉलीवुड के सुपरहीरो बनि गेलाह । एहन स्थिति मे अमिताभ सेहो बहुत व्यस्त रहय लगलाह । बिग बी से व्यस्तता एहन छल जे एक दिन मे दू-तीन-तीन पाली करैत छलाह. एहन स्थिति मे हुनकर घर एबाक कोनो निश्चित समय नहि छल । कखनो काल त घर घुरबा मे दू दू दिन भ’ जाइत छल। तखन हुनकर बाबूजी अर्थात हरिवंश राय बच्चन जी हुनका सँ हुनकर प्रश्न पूछैत छलाह, की ई कोनो समय बेटा, एतेक दिन की करैत छी? आ अमिताभ से हो बाबूजी द्वारा देल गेल उत्तर दोहरबैत छलाह जे बाबूजीक पाइ भेटब बड्ड कठिन अछि । द्वारा देल गेल उत्तर दोहरबैत छलाह जे बाबूजीक पाइ भेटब बड्ड कठिन अछि । मानल जाइत अछि जे बिग बी अपन पिता हरिवंश राय बच्चन के बड्ड करीब छलाह । बिना पएर छुने कहियो घरसँ बाहर नहि निकलैत छलाह । एतेक धरि जे अमिताभ सेहो अपन कतेको कविता अपन स्वर मे गबैत छथि । त ई छल आजुक किस्सा ।


text:
नवका- पुरनका लेख सर्च करु...
हमर विआह -7
पार्टी मे मौजूद सभ लोक एक दोसरा के मुंह ताकए लागलखिन्ह. हुनका सभ के किछ फुराए नहि छलन्हि कि ई कि भ रहल अछि. खुसुर-पुसुर शुरू भ गेल. कहां त हवा लागल छल जे श्वेताक लेल ई लड़का देखल जा रहल छै आओर ई त !
एम्हर अल्का के खुशी के कोनो ठिकान नहि छल. मुदा जखन हुनका ई भान भेलैन जे ओ पार्टी मे छथीह त अपना के संभारैत...हमरा अपन पांज सं मुक्त करैत श्वेता के कहलीह...जानए छी ! हितेन कॉलेज केर जमाना के हमर बेस्ट फ्रेंड छथिन्ह.
जखन अहांक रिश्ता केर गप के बारे मे पता चलल त ई भेल रहल जे इहो होताह...मुदा हंड्रेड परसेंट श्योर नहि छलहुं. किएक त कॉलेज के बाद हिनका सं एकदम सं कटि गेल छलहुं...आओर हम एहि बारे मे पूछताछ सेहो नहि कएलौं.
अल्का हमरा आओर श्वेता के पकड़ि राजीव जी के पास ल गेलीह आओर कहलीह...भैया जानए छी. हम सभ एकहि कॉलेज मे छलहुं. कॉलेज मे हमर सभक अलगे धाक रहए. आओर हिनकर तं पूछबे नहि करु. पढ़ाई मे ई हमर खूब हेल्प करय छलाह.
एकटा आओर गप ई जे लोक सभ अपन गाम-घर सं बाहर निकललाह के बाद अपन मिथिला... अपन गाम -घर के एकदम सं भूलि जाए छथिन्ह. मुदा ई अतए अपन मैथिल छात्र सभ के एकजुट रखने छलाह.
एकटा इहे छलखिन्ह जिनका पर हम सभ आंखि मुनि कs भरोस करए छलौं. हिनका बिना हमर सभक कोनो काज नहि होए छल. पढ़ाई के संग खूब मस्ती सेहो करय छलहुं हम सभ. कॉलेजक बाते किछ आओर होए छै.
अल्का बोलैत जा रहल छलीह आओर हम सभ सुनि रहल छलौं. श्वेता अचरज के भाव सं कखनो हमर त कखनो अल्का दीदी के देखैत जा रहल छलीह.
एम्हर शेखर लाल के सेहे हाल. शेखर के सेहो नहि बुझा रहल छलन्हि जे ई अएलाह श्वेता के देखए... बीच मे कतए सं बड़ बहिन टपकि अएलीह. अएलीहे नहि भरि पांजि भरि क अपन खुशी के इजहार कएलीह.
शेखर हमरा पकड़ि एक कात ल गेलाह. कहलाह,"ई कि भ रहल छै... हमरा त किछ समझिए मे नहि आ रहल अछि." हम शेखर के कहलिएन्ह जे पैघ कहानी छै... बाद मे कहबह. अखन बस एतेक समझि लs जे हम सभ संगे पढ़ए छलहुं एहिठाम आओर ओ हमरा सं प्यार करय छलीह.
लोक सभ धीरे-धीरे विदा भ रहल छलखिन्ह. हमहुं राजीव जी सं कहलिएन्हि जे आब आज्ञा देल जाउ. ओ पार्टी मे अएबाक लेल आभार जतएलाह. विदा होए सं पहिने एक बेर फेर सं श्वेता जीके विश कएलौं.
राजीव जी...श्वेता आओर अल्का बाहर तक छोड़य अएलाह. अल्का कहलीह कि यौं अखनो विआह के लेल मन डोलल कि नहि? हम जवाब देलिएन्हि जे ई त मां-बाबूजी पर निर्भर करय छनि. ओ जे चाहथिन्ह सेहे होएत.
सदस्यता लें टिप्पणियाँ भेजें (Atom)


text:
पटना। बिहार स्टेट हाइवे प्रोजेक्ट क तहत फेज-1 क आधा दर्जन टा सड़क क निर्माण 2011 तक पूरा भ जाइत। फेज-1 क तहत नौ टा राज्य उच्च पथ क निर्माण कराउल जा रहल अछि। 820 किमी क एहि परियोजना पर 1936.264 करोड़ टका खर्च होइत।
पथ निर्माण मंत्री डॉ. प्रेम कुमार कहला जे शिवगंज-रफीगंज-गोह-उपहारा पथ (एसएच-68), जे 78 किमी अछि, क निर्माण क लेल जुलाई, 2009 मे एकरारनामा कएल गेल छल। एहि पर 168.52 करोड़ टका खर्च होबाक अछि। इ सड़क क लेल संवेदक कए मोबलाइजेशन एडवांस देल जा चुकल अछि। संवेदक कए दिसंबर, 09 क प्रथम सप्ताह स काज करबाक निर्देश देल गेल अछि। एहि श्रेणी मे सिवान-बसंतपुर-मशरख-अमनौर-शीतलपुर पथ (एसएच-73) सेहो अछि। 88 किमी क एहि सड़क पर 229.40 करोड़ टका खर्च होबाक अछि। दूनू सड़क क निर्माण 2012 तक पूरा करबाक लक्ष्य निर्धारित कएल गेल अछि। एसएच -75, दरभंगा-कमतौल-साहरघाट पथ क संबंध में बताउल गेल जे एकरा लेल सेहो संवेदक कए मोबलाइजेशन एडवांस द देल गेल अछि। 156.64 करोड़ टका क लागत स 47 किमी क इ परियोजना जुलाई, 2011 मे पूरा भ जाइत।


text:
नई दिल्ली। 19 जनवरी। [मिहिर कुमार झा 'बेला'] हालहि मे हँसराज काॅलेज मे भाषा सहोदरी हिन्दी केँ पांचम अन्तरराष्ट्रीय अधिवेशन सम्पन्न भेल। एहिमे बतौर मुख्य अतिथी शरद यादव उपस्थित छला। मंच पर विराजमान सुनील शास्त्री, सी पी ठाकुर, मारीशस सँ आयल राजदूत जे गोवर्धन हँसराज काॅलेज'क कार्यवाहक प्राचार्या डाॅ रमा ठाकुर, न्यूज सनसनी'क एंकर श्रीवर्धन त्रिवेदी, भाषा सहोदरी'क संयोजक जय कान्त मिश्रा आदि लोकनि कार्यक्रम केँ संबोधित केलनि।
दू पुस्तक आओर एक पत्रिका'क लोकार्पण सेहो भेल, जाहिमे सहोदरी लघुकथा, सहोदरी सोपान आओर सहोदरी पत्रिका मे साहित्यकार रंजना झा केँ कथा'क विमोचन भेल। साहित्य आओर सामाजिक क्षेत्र मे हुनक अवदान केँ देखैत भाषा सहोदरी दिस सँ साहित्यकार रंजना झा केँ सम्मानित कायल गेल। कार्यक्रम'क अंत मे सम्मान समारोह भेल, जाहिमे सभकेँ प्रतीक चिन्ह आओर प्रशस्ति पत्र देल गेल।


text: दरभंगा। मुंबई मे आयोजित अखिल भारतीय आकाशवाणी शास्त्रीय संगीत प्रतियोगिता मे दरभंगा घरानाक युवा गायक साहित्य मल्लिक आ संगीत मल्लिक पुरस्कार जीत मिथिला क सुखाइत शास्त्रीय संगीतक रस धार कए जीवंत कए देलथि। दरभंगा घरानाक एहि दूनू रत्न कए इ पुरस्कार आईटीसी संगीत रिसर्च अकादमी दिस स मुंबई क एनसीपी हॉल मे समारोहपूर्वक प्रदान कैल गेल। मल्लिक बंधु कए हिन्दुस्तानी गायन ध्रपद-धमार क लेल इ पुरस्कार देल गेल अछि। हिनका सब कए 23 फरवरी कए दिल्ली मे राष्ट्रपति प्रतिभादेवी सिंह पाटिल सेहो गोल्ड मेडल प्रदान करतथि। उल्लेखनीय अछि जे विश्व प्रसिद्ध दरभंगा क मल्लिक परिवारक इ दूनू कलाकार अपन पिता चर्चित ध्रुपद गायक पं. रामकुमार मल्लिक स शिक्षा ल रहल छथि। दूनू भाइ अपन पितामह पं. विदुर मल्लिक स सेहो सुर क ज्ञान प्राप्त केने छथि। साहित्य आ संगीत ध्रुपद-धमार क अलावा ख्याल, ठुमरी, भजन, विद्यापति संगीत मे सेहो निपुण छथि। स्थानीय सीएम कॉलेज स विगत वर्ष स्नातक क उपाधि प्राप्त इ दूनू कलाकार दरभंगा घराना कए एक बेर फेर देश विदेश मे परचम लहरा रहल छथि। हिनका संस्कृति मंत्रालय भारत सरकार दिस स छात्रवृत्ति सेहो भेट रहल अछि।


text:
सुरत[प्रणव चौधरी] : गणेश चतुर्थीक पाबैनक शुभ अवसर पर हार्दिक शुभकामना आ अभिनंदन मिथिला दैनिक टीमक ज्ञापित करैत आइछ , भक्तिमय वातावरण में "भगवान श्री गणेश" हमरालोकैन कें आध्यात्मिक ज्ञान प्रदान करैथ।
हमरालोकनिक जीवन श्रेष्ठ बनय, समस्त विघ्नक विनाश हो, करूणा, प्रेम एवं सद्भावना रूपी स्नेह सदैव बनल रहय जाहि सँ जीवन मे आनंदक भव्य आध्यात्मिकताक भाव संचरित होइत रहैय।
गणेश चतुर्थी पाबैन 13 सितंबर सs शुरू होयत।घर-घर गणपति बप्पा मेहमान बैनक अगिला 10 दिन तक विराजमान हेता। एही पाबैनक ल क जगह-जगह स्टेज पंडाल लगाओल गेल अछि।
गणेश मूर्ति स्थापनाक शुभ मुहूर्त:
12 सितंबर कँ शाझ 4:53 सेँ शाझ 6:27 बजे तक,फेर शाझ मे 7:54 सेँ राइतक 10:47 बजे तक मूर्ति स्थापित कैल जा सकैते अछि। मुद्दा मुहूर्त साँझ में भेला केँ कारण 13 सs पूजा शुरु होयत ।
13 सितंबर कँ चौघड़ियाक अनुसार भोरे छह बजे सेँ सुबह 7:34 बजे तक, दुपहर 10:40 सेँ दोपहर 2:51 बजे तक मूर्ति स्थापना क सकैए छी।
गणेश चतुर्थी केर महत्व
चतुर्थीक संबंध चंद्रमा सs अछि आओर चंद्रमा केर मन स , गणेश चतुर्थी मनेबाक पीछा धार्मिक प्रसंग जुड़ल अछि।एही दिन गणेश भगवानक प्राकट्य दिवस मनाओल जाइत अछि। एक दिन जखन माता पार्वती मानसरोवर में स्नान करबाक लेल गेल छेली, तs अप्पन बेटा गणेश केँ पार्वती पहरा देबाक लेल कहने छली।एतबे में भगवान शिव ओहि जगह पहुंच गेलैथ, मूदा गणेश अपन पिता के अंदर जाए सs रोइक देलखीं। जेहि पर भगवान शिव क्रोध मे आइब कs त्रिशुल सs गणेशक सिर काइट देलक। जाहिके बाद पार्वती माताक क्रोधित होबैए पर गणेश केर हाथी केँ सिर लगाक पुनर्जीवित कैल गेल। ओहि दिन सs गणेश भगवान केर गजानन कइह कs पुकारल जैए लागल।
#शुभकामना #गणेश पूजाक #समस्त मिथिलावासी #मैथिली समाचार


text:
मुख्यमंत्री योगी आदित्यनाथ पूर्व प्रधानमंत्री अटल बिहारी वाजपेयी जीक निधनोपरांत राज्यमे 7 दिनक राजकीय शोकक घोषणा कयलनि अछि। अहिक्रममे सभ सरकारी कार्यालय आओर भवन पर राष्ट्रीय ध्वज आधा झुकल (हाफ मास्ट) रहत। अटलजीक सम्मानमे राज्य सरकार 17 अगस्त, 2018 अर्थात आय शुक्रदिन राजकीय अवकाश घोषित कयलनि अछि। सभ सरकारी कार्यालय आओर विद्यालय बन्न रहत संगहि राजकीय शोकक क्रममे सरकारी स्तर पर होमए वला मनोरंजक कार्यक्रम व सामूहिक भोज आदि पर सेहो रोक लगाओल गेल अछि। सामान्य प्रशासन विभाग अहि सम्बन्धमे केंद्र सरकार द्वारा जारी निर्देशकेँ समस्त जिलाधिकारी आओर विभागाध्यक्ष केँ पठा अहि आधार पर कार्यवाही करबाक लेल कहलनि अछि।
बिहार सरकार द्वारा जारी विज्ञप्तिमे कहल गेल अछि जे समूचा राज्यमे 7 दिनक राजकीय शोक आओर 17 अगस्त, आय शुक्रदिन सार्वजनिक छुट्टी रहत। मुख्यमंत्री नीतीश कहलनि जे अटलजी एकटा बेहद उदारवादी सर्वप्रिय व्यक्तित्व छलाह। हमर व्यक्तिगत हुनका सँ बेसी गपशप रहैत छल, आय हम अपन गार्जियन केँ हेरा देलहुँ।
जनतब हो जे अटलजीक निधनोपरांत राजनीतिक गलियारा सँ कतेकोरास राजनेता सभ अटलजीकेँ एम्समे देखबाक हेतु पहुँचलाह जाहिमे प्रधानमंत्री नरेंद्र मोदी, गृहमंत्री राजनाथ सिंह, सुषमा स्वराज, बिहार मुख्यमंत्री नीतीश कुमार, उप-मुख्यमंत्री सुशील मोदी, शाहनवाज हुसैन, स्मृति ईरानी मुख्य छथि। अटलजीक देहावसान सँ बॉलीवुड समेत भोजपुरी सिनेजगत सेहो मर्माहत अछि, भोजपुरी फिल्मजगत सँ रवि किशन एकटा कविता पोस्ट कय अटलजीकेँ श्रद्धांजलि अर्पित कयलनि अछि। दक्षिणी भारत सँ रजनीकांत सेहो दुःख व्यक्त कयलाह अछि।
बिहार सँ राजद अध्यक्ष लालू प्रसाद यादव, विपक्ष नेता तेजस्वी यादव व पूर्व मुख्यमंत्री राबड़ी देवी सेहो अटलजीक निधन पर भारी दुःख व्यक्त कयलनि अछि। लालूजी कहलनि जे अटलजी सर्वप्रिय आ उदारवादी व्यक्तित्व छलाह, हिनकर निधनसँ रिक्त भेल स्थानकेँ पुनः भरि पेनाय असंभव थिक।
बिहारकेँ मिथिला क्षेत्रमे अटलजीक निधनसँ भारी शोक देखल जा रहल अछि। मिथिलाक मैथिली भाषाकेँ संविधानक अष्टम अनुसूचिमे स्थान दियौनिहार अटलजीकेँ मिथिला सदैव ऋणी रहत। सीतामढ़ी, दरभंगा आओर मधुबनी सँ अटलजीक बहुतरास यैद सेहो जुड़ल अछि।
अपने सभकेँ बता दी जे अटलजी डिमेंशिया नामक गंभीर रोगसँ पीड़ित छलाह। अहि रोगमे पीड़ितकेँ किछु यैद नहि रहैछ, एकर अलावा अटलजी केँ एकटा गुर्दा (किडनी) सेहो काज नहि करैत छलनि। मूत्रनलीमे संक्रमण संगहि मधुमेह (चीनी रोग) सँ अटलजीक तबियत बेसी खराब रहैत छलनि, अंततः बृहस्पतिदिन साँझमे हुनक देहावसान भए गेलनि।
युग-युग धरि भारतीय लोकतंत्रमे अटलजीक भूमिका स्मरण कयल जायत। हिनकर कविता आओर ऐतिहासिक भाषण सँ आबै वला पीढ़ी सदैव प्रेरित होएत रहताह।
मिथिला दैनिक समूह सेहो अटलजीकेँ श्रद्धा सुमन अर्पित करैत जानकी सँ प्रार्थना करैत अछि जे अहि युगपुरुष केँ शीघ्र मोक्ष प्रदान करतीह।


text:
नई दिल्ली। भुखमरी स मौत, गाम मे शराब क ठेका आ केंद्रीय योजना क धन क उपयोग क मुद्दा कए नीतीश कुमार कए सियासी फांस बनेबा, जदयू-भाजपा गठबंधन मे नीतीश क खिलाफ असंतोष कए हवा देबाक आओर एहि गठबंधन क सवर्ण-मुस्लिम जनाधार कए तोड़बा लेल कांग्रेस क ‘ऑपरेशन बिहारÓ शुरू भ गेल अछि। एकर कमान खुद राहुल गांधी सम्हारि रखने छथि।
कांग्रेस सूत्र क कहब अछि जे राहुल क प्राथमिकता मे आब बिहार सबस ऊपर अछि। उप्र क फाइनल क लेल कांग्रेस बिहार कए सेमीफाइनल मानि रहल अछि। कांग्रेसक लक्ष्य बिहार मे कम स कम सौ सीट जीतब अछि। एकरा लेल दिन-रात जुटल राहुल बिहार क कांग्रेसी नेता स जरूरी आंकड़ा आ तथ्य जुटा रहल छथि।
सूत्र क मुताबिक एहि क्रम मे बिहार प्रदेश कांग्रेस क प्रवक्ता मुक्तिनाथ उपाध्याय राहुल कए एकटा विस्तृत नोट पठेलथि अछि। इ नोट बनेबा मे कहल जा रहल अछि जे हुनकर मदद नीतीश स बगावत करि चुकल पूर्व मंत्री जमशेद अशरफ केलथि अछि। नीतीश क खास रहल सांसद राजीव रंजनसिंह उर्फ ललन स सेहो कांग्रेस संपर्क मे अछि। उपाध्याय क मुताबिक पिछला 4 साल मे औद्योगिक आ कृषि उत्पादन खसल अछि। एक मेगावाट बिजली क अतिरिक्त उत्पादन नहि भेल अछि आ विदेशी निवेश क स्थिति शून्य अछि। इ बिहार क ओ सच अछि जेकरा स कांग्रेस कए नव जीवन देबाक कोशिश कैल जा रहल अछि।


text:
प्रीतिलता मल्लिक
बिहार औद्योगिक क्षेत्र विकास प्राधिकार (बियाडा) द्वारा कथित तौर पर जमीन आवंटन मे भेल गडबडीक चर्चा आइ सब ठाम अछि। नीतीश क साफ छवि जतए एहि प्रकरण स धूमिल भ रहल अछि ओतहि मुरझा गेल विपक्ष मे नव जान आबि गेल अछि। मुदा एहि मामला मे सबस धडफर मे देखा रहल अछि मीडिया। खास कए चैनलवाला सब। अखबार एखनो समाचाक गंभीरता कए बना कए रखने अछि, मुदा चैनल अपन टीआरपी क कारण एतबा धडफर मे अछि जे आरोप तय करबाक समय तक नहि निकालि पाबि रहल अछि। बिहार क संग चैनल कए पहिनो एहन धडफरी देखल गेल छल। एहि बेर सेहो चैनल तथ्य जुटेबा स बेसी उपमा जुटेबा मे समय खर्च केलक। ताहि कारण स अपन गप अपने कटबा लेल मजबूर होइत गेल। कमालक गप चैनल संग इ होइत अछि जे ओ अखबार जेकां क्षमा सेहो नहि व्यक्त करैत अछि। एतबा उग्र मीडिया लोकतंत्र लेल नीक, मुदा एतबा अगंभीर पत्रकारिता लोकतंत्र लेल खतरा सेहो बनि रहल अछि।
जखन एहि आवंटन क अनियमितता क समाचार सामने आयल त एकटा पैघ घोटालाक आभास भेल। निश्चित रूप स बुझबा मे आयल जे एतबा पैघ आरोप लगेबा स पूर्व चैनल नियम कानूनक छानबीन जरूर केने होएत। बेर बेर गैर कानूनी शब्द क प्रयोग एहि विश्वास कए पुख्ता करि रहल छल जे मामला पैघ अछि आ सरकार कानून तोडि कए जमीनक वितरण केलक अछि। मुदा किछु घंटाक बाद स्थानीय पत्रकारक गैर कानूनी शब्द कए हटा देल गेल और चैनलक राजनीतिक संपादक क अनैतिक शब्द आबि गेल। गैर कानूनी शब्द नेताक मुंह स सुनबा लेल भेटल त बुझबा मे आबि गेल जे इ शब्द हुनके मुंह क छल आ हुनके लग चल गेल। दोसर चैनल सब सेहो नव नव उपमा गढबा लेल नव पत्रकारक फौज ढार करि देलथि, मुदा ककरो लग तथ्य आ नियम पढबा लेल समय नहि छल, नहि त इ बेर बेर नहि सुनबा मे अबितए जे आवंटन स पूर्व विज्ञापन किया नहि निकालल गेल। कोनो पत्रकार कए इ तक बुझल नहि छल जे विज्ञापन निकालबाक अनिवार्यता 2006 मे खत्म करि देल गेल अछि। 2006 स एहि दिस ककरो ध्यान नहि छल। पत्रकार लेल इ पूरा मामला कानूनक नजरि स उठले नहि छल, हुनका लेल मंत्री आ अधिकारीक संतानक नाम मात्र खबरि छल आ इ सर्वमान्य सोच जे गलत आवंटन अछि। अर्थात आजुक पत्रकारिता लेल नेताक नाम मात्र घोटाला कहबाक प्रमाण पत्र बनि चुकल अछि। नहि त पहिने गैर कानूनी आ फेर अनैतिक कहबाक कोन मजबूरी छल।
अखबार मे एखनो एहन कोनो समाचार प्रकाशित करबा स पूर्व दस्तावेजक सूची देखल जाइत अछि, मुदा चैनल क कार्य प्रणाली गैर जिम्मेदाराना रहल अछि। ताहि लेल एखनो पैघ घोटाला अखबारक माध्यम स सामने आबि रहल अछि। चैनल छोट स छोट समाचार देखेबा स पूर्व बाइट लैत अछि मुदा बियाडा क जमीन आवंटन क समाचार मे बिहार चैंबर ऑफ कॉमर्स क कोनो बाइट नहि छल। जखन कि एहि प्रक्रिया स सबस बेसी ओ संस्था प्रभावित भ रहल छल। बिहार चैंबर ऑफ कॉमर्स क अध्यक्ष ओ़पी़ शाह एहि मामला पर साफ कहैत छथि जे कोनो गैर कानूनी काज नहि भेल अछि। बियाडा ककरो कम दाम या प्राथमिकता क आधार पर भूमि क आवंटन नहि करि सकैत अछि। ओ अनुभवहीन लोक कए जमीन देबा क फैसला कए सेहो अनैतिक नहि मानि रहल छथि। ओ कहैत छथि जे बिहार मे औद्योगिकीकरण क माहौल बनि रहल अछि आ ऊंच शिक्षा ग्रहण करि व्यवसाय क क्षेत्र मे आबि रहल लोकक स्वागत करबाक चाही। ओ साफ कहैत छथि जे बियाडा ककरो आवेदन कए केवल एहि आधार पर अस्वीकार नहि करि सकैत अछि जे आवेदक कोनो खास वर्ग या समुदाय स अछि। सवाल उठैत अछि जे उद्यमी कए जखन एहि मे कोनो गैर कानूनी नहि देखा रहल अछि त पत्रकार आखिर कोन आधार पर एकरा गैर कानूनी कहबाक चेष्टा केलक। की ओकरा एहि संबंध मे अल्प ज्ञान छल या फेर कोनो कान कारण छल। इ सेहो साफ हेबाक चाही। किया जे बियाडा क प्रबंध निदेशक अंशुली आर्या क अनुसार वर्ष 2006 क बाद नियम मे संशोधन करैत विज्ञापन निकालबाक प्रक्रिया कए समाप्त करि देल गेल छल। अगर इ प्रावधान गलत अछि त 2006 मे एकर विरोध किया नहि भेल। पत्रकार आ विपक्ष तखनो त सक्रिय छल।
वर्तमान प्रक्रिया क संबंध मे बताउल गेल अछि जे राज्य मे बियाडा क जमीन चार प्रक्षेत्र पटना, मुजफ्फरपुर, दरभंगा आओर भागलपुर प्रक्षेत्र मे अछि। एहि मे प्रत्येक प्रक्षेत्र मे कईटा शहर अबैत अछि। एहि प्रक्षेत्र मे जमीन लेबा लेल एकटा आवंटन आवेदन पत्र भरल जाइत अछि ओकर बाद प्रोजेक्ट क्लियरेंस समिति (पीसीसी) उद्यमी स साक्षात्कार लैत अछि। एहि समिति मे कईटा विभाग जेना वित्त, उद्योग, वन आ पर्यावरण विभाग क अधिकारी होइत छथि। उद्यमी द्वारा देल गेल विस्तृत परियोजना रपट (डिपीआर) क सेहो समीक्षा कैल जाइत अछि। जखन समिति संतुष्ट भ जाइत अछि त हुनका उद्योग लगेबा लेल जमीन क आवंटन कैल जाइत अछि। आवंटन क बाद सेहो कोनो प्रकार क त्रुटि भेटला पर आवंटन रद्द कैल जा सकैत अछि। उक्त भूमि क आवंटन 90 साल लेल होइत अछि, मुदा तीन साल तक प्रस्तावित काज शुरू नहि भेला पर आवंटनक समीक्षा भ सकैत अछि। एहन मे ककरो गैर कानूनी या अनैतिक आवंटन कोना भेल तेकर विस्तार स उल्लेख हेबाक चाही, मुदा मीडिया आ विपक्ष दूनू एहि उल्लेख स बचैत रहल।
जानकारीक अनुसार बियाडा लग मे एखनो 47टा औद्योगिक क्षेत्र मे कुल 611.4 एकड़ जमीन खाली पडल अछि जाहि पर उद्योग लगेबा लेल कियो तैयार नहि अछि। सबटा औद्योगिक क्षेत्र मे जमीन क दाम अलग-अलग अछि, जाहि मे प्रत्येक वर्ष आमतौर पर दस प्रतिशत क इजाफा कैल जाइत अछि। मांग नहि रहला पर इजाफा नहि करबाक सेहो प्रावधान अछि। सवाल उठैत अछि जे एखन मे मंत्री आ अधिकारी क संतान कए कौडी क दाम मे जमीन कोना देल गेल। जमीन क दाम निश्चित अछि आ ओहि दाम पर आन लोक सेहो जमीनक आवंटन प्राप्त केलक अछि। मंत्री या अधिकारीक संतान लेल अगर दाम स छेडछाड कैल गेल अछि त इ गंभीर गन अछि। मुदा एहन कोनो आरोप नहि अछि। किछु पत्रकार बिना किछु बुझने एकरा घोटाला क संज्ञा दैत आरोप लगेला जे सरकार बियाडाक जमीन कए गैर कानूनी तरीका स उद्योग लगेबाक स्थान पर शिक्षण संस्थान खोलबा लेल द देलक। जखन कि शैक्षणिक संस्थान लेल 20 प्रतिशत भूमि आवंटन क प्रावधान कैल गेल अछि। जमीन आवंटन मे ककरो प्राथमिकता देबाक आरोप प्रतीक्षा सूचीक आधार पर लगबाक चाही मुदा ओकर जिक्र नहि कैल गेल। व्यावसायिक संगठन तक मानैत अछि जे इ पूरा मामला कानून नहि बल्कि मंत्री आ अधिकारीक नाम मात्र देख कए उठाउल गेल अछि। गंभीर मसला पर एतबा गैर जिम्मेदार पत्रकारिता समाज लेल नीक नहि कहल जा सकैत अछि। निश्चित रूप स एहि मामला क गंभीर जांच हेबाक चाही आ कोनो प्रकार क अनियमितता भेल अछि त दोषी कए सजा भेटबाक चाहि, मुदा अगर गैर कानूनी किछु नहि भेल अछि त पत्रकार समाज कए सेहो अपन गंभीरता आ विश्वसनीयता कए कायम रखबा लेल एहन आपाधापी स बचबा लेल प्रयास करबाक चाही।


text:
कोशी संदेश पत्रिका श्री इंद्र कांत झाक मादे इंटरमीडिएट में मैथिली विषयक 50 अंक सँ अध्ययनरत छात्र छात्रा चाहे ओ विज्ञान वाणिज्य वा कला विषयक होथि डॉक्टर इंद्रकांत झाक परिचय धरि अवश्य जानने होयत। मैथिली लेखकीय जगत मे एकटा पैघ नाम थिक, इंद्रकांत झा ग्राम कसरौर जिला दरभंगा (कोसी क्षेत्र) हिनक जन्म 9-1-1943 ई•मे सुरेंद्र नाथ झा जीकघर भेलनि। हिनक बाबा गोविंद झा वल्द फेकू झा नामी-गिरामी व्यक्ति छलाह। फेकू बाबूक पिताजी श्याम झा पेसर भगवान दत्त झा शावर्ण गोत्रक मैथिली ब्राह्मण कुलसँ जानल जाइत छलाह। गुजराती भाषाक उपन्यास ‘आंगलियात’क मैथिली अनुवाद लेल 2017 मेँ डॉ• झा जीके साहित्य अकादमी पुरस्कार भेटल छैन। कोशी संदेश ISSN2395-2253 केर अंक 10 अप्रैल 2018 मेँ एकटा जनतव दैत अगिला अंक साहित्यकार डॉ• इन्द्र कान्त झा विशेषांक रूपे बहरायत से पाठक के बुझाबैत हुनक इन्द्र नवगीत के कविता समग्रमे सेहो छापल।ताहिक किछ पाँति एहि तरहेँ अछि…..
भाई कहु कुशल
गाम बसल हम
हमर कुशल
पहिने सँ हुसल
कहब कोना हम
अपन कुशल
गामक पाकड़ि
चतरल-चतरल……
कोशी संदेशक संरक्षक ई•बिमलेन्दु शेखर झा अंक 11 केर खपत भेलासन्ता फेर 500 प्रति केर माँगधरि केलनि, जकर प्रतिपूर्ति प्रधान संपादक गिरिजानन्द झा ‘अर्धनारीश्वर’ जीके करय पड़लैक।आ विद्वतजन केर आलेख व मौलिक रचना डाकदेरीसँ जे प्राप्त भेलैक तँ अगिला अंक कोशी संदेशक 12 संयुक्तांक रूपे मार्च अप्रैल 2019 विलंब सँ निकलल आ से डा•इन्द्र कान्त झा विशेषांक (अनुपूरक अंश) केर चौतरफा स्वागत भेल।कोनो जीवित रचनाकारक मैथिली जगतमे पहिल बेर ई प्रयोग भेल, से कोशिये सनेश एहन जीवटपन देखा सकल।धरि फेर कोनो व्यक्तित्व पर सूचना संचार कए पत्रिका विशेषांक रुपे निकालय ताहिपर किछु नाम यथा जगदीश प्रसाद मंडल, अजीत कुमार आजाद आदि गर्भस्थे बुझल जाय। प्रो•झाजी सँ हम एहि पत्रिकाक सह-संस्थापक हेबाक नाते इन्टरव्यू लेने रहि जेँ पाठक वर्ग गंभीरता पूर्वक अध्ययन कयलनि आ मो•7631390761 पर त्वरित प्रतिक्रिया देने रहथि; सब गोटे केँ ताहि लेल धन्यवाद अछि। ओना हुनका पर बहुतों पैघ विद्वानक अभिमत प्रकट भ चुकल अछि। हुनका गामक दर्शन करबाक अभिलाषा मोनमे अछि, जतय एहन विलक्षण प्रतिभाक उद्यभट्ट विद्वानक जन्म भेल। हुनका जन्मभूमिक कसरौरमे स्वामी शंभू बाबाजी महाराज केँ जगदम्बा माता (भगवती) सँ कृपा भेलनि आ आगंतुक भक्तगणक मनौती पूर्ण हेबाक सूचना संगहि लाखों लोक लॉक डाउन सँ पूर्व ओतय प्रसाद ग्रहण कयल से कतूहल गप्प छी। मैथिली साहित्य मंच ‘देसिल बयना’ (हैदराबाद) 5 म् विशेषांक श्री चन्द्र मोहन कर्ण संपादक मंडल दिशसँ निकलल जाहिमेँ सेहो लघुकथा डॉ• इन्द्र कान्त झा जीके छपल पढ़ने रही। संलग्नक इन्टरव्यू पृष्ठ…..
लालदेव कामत


text:
राहुल झा, बनगाँव, सहरसा। जुलाई ५, २०१५. मैथिली जिन्दाबाद!!
आइ युवा एकता सहरसाक संग अल ईन्डिया इस्लाहे अंजुमन सिद्दिकी तथा पतंजली योग संस्थान एकटा संयुक्त बैसार सहरसाक संजय पार्क मे केलक। एहि बैसार मे अखिल भारतीय मिथिला पार्टीक सहरसा अध्यक्ष सुभाषचंद्र झा द्वारा अध्यक्षता कैल गेल। सुभाषचंद्र झा युवा एकताक भरपूर प्रयास सँ सहरसा मे एम्स केर स्थापना लेल सभा केँ आस्वस्त करैत निवेदन केला जे एहि लेल एकटा वृहत् हस्ताक्षर योजना चलबैत लाखों आदमीक हस्ताक्षर सहित ज्ञापन पत्र राज्य तथा केन्द्र सरकार तक पठायल जाय। जोश सँ भरल नव युवा समूह आ सहयोगी समस्त संस्था एहि बातक अनुमोदन केलक आ आगामी सप्ताह धरि हस्ताक्षर अभियान जोर-शोर सँ चलेबाक लेल संकल्प केलक।
युवा एकता व समस्त आन्दोलनी लोकनि बैसार शुरु होय सँ पूर्वे जोर-जोर सँ नारा लगबैत सहरसाक विकास लेल एक डेग बढेबाक बात कहैत रहला। सभाध्यक्ष सुभाषचंद्र झा कहलैन जे जेना बिहाड़ि एबा पूर्व गुम्मी होइत छैक, तहिना सहरसाक जनमानस अपन विकास लेल गुम्मी लदने अछि, मुदा ई गुम्मी आब आरो नहि चलत। आब युवा एकता सबकेँ अन्तर्मनकेँ झकझोरिकय जगा रहल अछि।
युवा एकताक अध्यक्ष दीपनारायण ठाकुर राज्य सरकार तथा केन्द्र सरकार केँ सहरसाक भौगोलिक संरचना कोन तरहें बिपत्तिक समय मे लोकमानसक प्राणरक्षक बनैत अछि – कोना एहिठामक अस्पताल आ संरक्षण १०० किमी परिधिक विशाल जनसंख्या लेल काजक होइत छैक, ताहि लेल नेपाली कोसीक्षेत्रक कुसहा तटबंध २००८ मे टूटलाक बाद आयल जलप्रलय सँ सहरसा द्वारा लाखों लोक केँ बचेबाक उदाहरण दैत ध्यानाकर्षण करौलनि आ एम्स स्थापना केर आवश्यकता पर जोर देलनि।
एहि आन्दोलन मे युवाक भूमिका सँ अत्यन्त प्रभावित होइत अभाविप केर छात्रनेता मयंकजी युवा एकताक प्रयासक सराहना करैत कहला जे सहरसा महाविद्यालयक छात्र सब सेहो एहि आन्दोलन मे सहभागिता जनेबाक लेल तैयार अछि। अपन जिलाक मुख्यालय मे एम्स केर स्थापना सँ आरो पड़ोसी जिला आ नेपाल धरिक लोक लेल कल्याणकारक होयत। पटना आ दिल्ली जेबाक झंझटि सँ मुक्ति भेटत। आवश्यकता पड़ला पर समूह मे पटना तक यात्रा कय राज्य सरकारक सम्बन्धित मंत्रालय केर घेराव करबाक लेल सेहो हमरा सबकेँ तैयार रहबाक चाही, मयंकजी एहि बैसार मे समस्त आन्दोलनी केँ संघर्ष तेज करबाक दिशा मे सोचय लेल अपील केलनि।
आजुक सभा मे रोशन कुंवर, राहुल बनगाँव, बिनोद झा, संतोष झा, आलोक पिंकू झा (पूर्णिया), चन्द्रेश्वरी प्रसाद ( मंडल प्रभारी, पतंजली योग समिति, सहरसा), कमलेश वर्मा, सूर्य नारायण यादव, लखन कुमार, शिवनारायण यादव, डाक्टर वीणा कुमारी, धर्मेन्द्र कुमार, विनोद कुमार सिंह, विजय बसंत, रणवीर कुमार यादव, निर्मल यादव, मो. मन्नान, दिपक कुमार, संजीत आशिष मिश्रा, नितेश मिश्रा, मो. शाहनवाज शाहीद, मो. चांद आलम, मो. मसकर आलम, सुशील कुमार, कंचन कुमारी, दिपक कुमार झा, विकाश राय, सज्जन कुमार चौधरी, सहित अनेको युवा तथा गणमान्य आन्दोलनी सहभागी भेल छलाह।


text:
नवका- पुरनका लेख सर्च करु...
न्यूज़वीक मे छाएल बिहार
नीतीश कुमार जीक बिहारक गद्दी संभालए के बादहि सं राज्यक हालात बदलल अछि ई बात देशक संग-संग दुनिया सेहो मानि रहल अछि. नीतीश जीक देश–विदेशक कइटा पत्र-पत्रिका मे गुणगान भs रहल छनि. एहि सिलसिला मे ताजा कड़ी जुड़ल अछि न्यूज़वीक के. अंतर्राष्ट्रीय पत्रिका न्यूज़वीक के समाचारक दुनिया मे सम्मान के साथ नाम लेल जाएत अछि. ओहि पत्रिका के नवका अंक मे बिहार के बारे मे नीक खबर छपल अछि. नीतीश जीक खूब तारीफ कएल गेल छनि. बिहारक कहानी ‘फ्रॉम वर्स्ट टू नियर फर्स्ट’ टाइटल सं अछि.
न्यूज़वीक मे बिहारक शानदार इतिहास सं लsक अखन धरिके बारे मे बताएल गेल अछि. एहि मे लिखल गेल अछि जे बिहारक केहन शानदार इतिहास छल... ओकरा अंग्रेज फेर केंद्र सरकार के नीति, जमींदारी-सामंती प्रथा, जाति, अगड़ा-पिछड़ाक लड़ाई एकदम सं गर्त मे लs गेल. घोटाला सं लsक लूट-खसोट सभ तरहक जिक्र अछि. केना बिहारक विनाश भेल आओर ओ केना एक बेर फेर सं विकासक रास्ता पर बढ़ि रहल अछि.
पत्रिका मे नीतीश जीक बारे मे कहल गेल अछि जे ओ बिहार के चेहरा एकदम सं बदलि देलखिन्ह. जेहि बिहार के बारे मे कहल जाएत छल जे एहिठाम शासन नामक चीज नहि अछि ओहि ठाम ओ कानून-व्यवस्था कायम कs देखा देलखिन्ह. विकासक इजोत आई राज्य मे चारु कात दिख रहल अछि. हजारों किलोमीटर नवका रोड बनल... सैकड़ों नवका पुल बनल. दस तरहक विकासक काज भs रहल अछि. राज्य मे चारु कात कोनो नहि कोनो काज भs रहल अछि. एहि सं पहिने विकास के मामला मे राज्य के अंतिम पायदान पर लs जाए वाला लालू प्रसाद यादवजी जे पहिने कहय छलखिन्ह कि विकास के नाम पर कोनो चुनाव जीतल जाएत अछि...आब ओहो खुद विकासक गप करय लागलखिन्ह.
ओना एकटा गप्प नहि भूलबाक चाही जे लालूजी जखन रेल मंत्री छलखिन्ह तखन हुनको नामक खूब चर्चा होएत छलन्हि. मुदा चुनाव हारलाह के बाद हाशिया पर छथि. अहां एक ठाम बैसि पूरा राज्यक लोकक मन मे कि चलि रहल छै... से नहि जानि सकय छी. हम- अहां ऊपर-ऊपर कहैत छी जै सभ नीक भs रहल छै. मुदा कि गाम..घर... टोल मे रहय वाला सभ लोक सेहो ऐना मानय छथिन्ह?. अगर सिर्फ काज सं चुनाव जीतल जा सकैत छल तखन त नीतीश जीक जीत पक्का अछि... फेर कोनो चुनाव कराबय के जरूरते नहि. बेकार के न करोड़ों रूपया खर्च होएत. मुदा लोकतंत्र मे ऐना नहि होए छै. लोकतंत्र मे लोक के खुश होनाय बहुत जरूरी छै. नीतीश जी जे काज कs रहल छथिन्ह… ओहि सं हुनकर मतदाता खुश छनि आ नहि ई त चुनाव के बादहि पता चलत. एहनो भ s सकैत अछि जे नीतीशजी चुनाव नहि जीत पबताह. हुनका लोकक फैसला स्वीकार करय पड़तन्हि.
मुदा जे होए. नीतीशजी चुनाव जीतताह आ नहि. बिहार मे जे विकास के बयार... हवा चलि पड़ल अछि ओ जारी रहत. चाहे कोनो सरकार आबय...ओ विकास के बात... कानून-व्यवस्था... इंफ्रास्ट्रक्चर पर जोर देबय सं पाछा नहि हटि सकताह.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
किसलय कृष्ण, सहरसा। अक्टुबर १४, २०१५. मैथिली जिन्दाबाद!!
एम्हर बिहार मे पहिल चरणक वोट १२ अक्टुबर २०१५ केँ भेल सम्पन्न आ चीर प्रतिक्षा करैत मिथिलावाद केर असल समर्थक तथा मातृभूमिक सेवा मे सदैव समर्पित रहल व्यक्तित्व विमल कान्त झा आइ १४ अक्टुबर, २०१५ केँ महिषी विधानसभा क्षेत्र – सहरसा जिला सँ मिथिला राज्य केर माँगक नारा बुलन्द करैत एकटा निर्दलीय उम्मीदवारक रूप मे नामांकन करौलनि अछि।
मिथिला वादक गूँज संग विमलकान्त निर्दलीय रुपमे महिषी सँ प्रत्याशी – समर्थन मे उमडल जनसैलाब – जुलुसमे सहभागी भेल करीब २५ हजार लोकक महाजुटान।
“लालू राज ने मिश्रक राज । हमरा चाही मिथिला राज ॥
नइ लालटेन नइ तीर कमल । महिषी के चाही मात्र विमल ॥”
यैह गगनभेदी नारा दैत करीब ५०० बाइक २५० टेम्पो आ १०० चरिपहियाक जुलुस सहित आइ सहरसा जिलाक एकाढ़ स्थित विमलकान्त झाक आवास सँ निकलि मोहनपुर, मझौल, शाहपुर, बलवा, नवहट्टा, पंचगछिया, सिंहौल, रहुआ आदि भ्रमण करैत सहरसा समाहरणालय पहुँचि एकटा ‘निर्दलीय प्रत्याशी’ केर रुपमे नामांकन करौलनि श्री विमलकान्त झा। एहि अवसर पर विद्यापति धाम लछमिनिया सँ सेहो सैकड़ों मिथिलावादी समर्थन देबाक लेल पहुँचल छलाह।
मिथिलाक हृदयस्थली अछि सहरसा आ सहरसामे आइ जे विमलकान्त झाक नेतृत्व मे मिथिला राज्य केर मुद्दा उठल ताहि सँ जिला प्रशासन कार्यालय मे पर्यन्त चर्चित भऽ गेल जे “मिथिला राज्य का भी माँग जबरदस्त तरीके से हो रही है”।
कोसी बान्हक भीतर केर जमीनक मालगुजारी माफ, प्राथमिक शिक्षा मे मैथिली, मिथिला राज्य निर्माण करबाक प्रतिबद्धता, भारती मण्डन तकनीकी विश्वविद्यालय केर स्थापना आदिक अनेको प्रमुख चुनावी एजेन्डाक संग श्री विमल कान्त झा अपन नामांकन अन्ततोगत्वा एकटा निर्दलीय उम्मीदवारक रूप मे दर्ज करौलनि अछि।
मैथिली जिन्दावाद द्वारा ई पूछला पर जे आखिर मिथिला राज्य लेल एतेक रास राजनीतिक दल केर रहितो अपने स्वतंत्र उम्मीदवार केर रूप मे अपन नामांकन कियैक करेलहुँ, ताहि पर श्री झा कहलनि जे केवल पार्टी खोलिकय राजनीति केला सँ नहि संभव छैक राजनीति करनाय। ओ स्पष्ट रूप सँ कहलैन जे मिथिलावाद केर नाम पर आइ धरि मात्र ढकोसला भेल अछि, आम जनमानस मे ओहि दल केर कोनो परिचय तक विम्बित नहि कैल जा सकल अछि।
स्वयं विमलकान्त झा एक दिल्ली नगर निगम केर सक्षम अधिकारीक पद सँ त्यागपत्र दय राजनीतिक पारी केर शुरुआत करबाक लेल पहिने ‘हम’ यानि बिहार केर पूर्व मुख्यमंत्री दलित नेता श्री जीतन राम माझी केर नेतृत्व मे आरंभ कैल गेल दल सँ शुरुआत केलनि, एहि प्रश्न पर ओ कहला जे राजनीति केर कोनो मुख्यधारा सँ आरंभ करबाक नेत छल। लेकिन कालान्तर मे राजनीतिक दल केर मानसिकता आ राजनीति करबाक निष्ठा आदि पर सभ बात लगभग स्पष्ट भेल जे ई सबटा पटनाक गद्दी टा लेल बेहाल अछि, आम जनमानस मे कोनो तरहक हित वा विकास केर नीति दूर-दूर धरि कतहु कोनो योजना वा नीति मे नहि अछि, तांइ भारतवर्ष एकटा अत्यन्त प्राचीन संस्कृति आ सम्राज्य मिथिलादेशक पुत्र केर रूप मे हम आब मिथिला राज्य केर माँग सहित अपन मातृभूमि केर सेवार्थ राजनीति करब एहि लेल प्रतिबद्ध छी, ई जबाब देलनि श्री विमल कान्त झा।
बीच मे अहाँ पप्पू यादव केर पार्टी व मोर्चा मे सेहो सहभागी भेल रही, फेर ओतय जेबाक कोन प्रयोजन छल… एहि प्रश्नक उत्तर दैत श्री झा जानकारी करौलनि जे बीच मे पप्पू यादव द्वारा मिथिला राज्य केर पक्ष मे बयान देल गेल छल। ओ स्वराज्य केर परिकल्पना पर काज करता ताहि उम्मीद सँ हुनकर पार्टी व मोर्चा अन्तर्गत अपन राजनीतिक पारी शुरु करबाक आश बन्हलहुँ। मुदा पार्टीक भीतर गेला पर ओतहु पटनहि केर दलाली मे राजनीतिक फूकास्टिंग होयबाक वातावरण देखि समयाभाव मे स्वतंत्र उम्मीदवार बनि अपन मातृभूमिक सेवा लेल महिषी विधानसभा सँ उम्मीदवारी दर्ता करेलहुँ अछि, श्री झा कहलनि।
एतबे कम समय मे एतेक बेसी समर्थक कोना जुटेलहुँ, ताहि प्रश्नक उत्तर मे श्री झा अपन पुरान समाजसेवा व जनमानस संग बनायल गेल जुड़ाव केर चर्चा केलनि। संगहि लछमिनियां गाम मे स्थापित ‘विद्यापतिधाम’ केर विशेष चर्चा करैत ओहि गामक जमीनदाता व धाम केर निर्माणकर्ता क्रमश: देवनाथ यादव एवं भोगेन्द्र शर्मा निर्मल केर चर्चा केलनि। ओ ईहो कहलनि जे एहेन कीर्तिक स्थापनाक संभावना गामहि-गाम मे अछि। हरेक गाम मे एकटा देवनाथ यादव तथा भोगेन्द्र शर्मा निर्मलक संग अनेकानेक सपुत मिथिला निर्माणार्थ समर्पित छथि। हमर काज यैह अछि जे यथाशक्ति सबकेँ सहयोग करैत आगू आनी। मिथिला राज्य केर माँग सहित अपन राजनीति केर पारी शुरु करबा मे सेहो हमर यैह नीति अछि जे गाम-गाम केर बच्चा-बच्चा मे विकास केर नव प्राणक आगाज करी।
निश्चित रूप सँ मिथिला लेल ई चुनाव महत्वपूर्ण अछि। आब देखी जे आगाँ कि सब होएत अछि।


text:
नवका- पुरनका लेख सर्च करु...
मधेपुरा...सीतामढ़ी मे एडमिशन नहिं
मधेपुरा आओर सीतामढ़ी इंजीनियरिंग कॉलेज मे एहि सत्र मे एडमिशन शुरू नहिं होएत. असल मे एहि कॉलेज मे अखन धरि इंफ्रास्ट्रक्चर के काज पूरा नहिं भेल अछि. ओना सरकार एहि साल मधेपुरा... सीतामढ़ी आओर चंडी मे नवका इंजीनियरिंग कॉलेज खोलय चाहैत छल मुदा सिर्फ चंडी मे खुलि सकल. मधेपुरा आओर सीतामढ़ी मे आब अगिला सत्र सं एडमिशन होएत. ओना सरकार पहिने सं बंद तीन-टा इंजीनियरिंग कॉलेज... दरभंगा के जेएमआईटी, मोतिहारी के इंडियन कॉलेज ऑफ इंजीनियरिंग आओर गया के मगध कॉलेज ऑफ इंजीनियरिंग के खोलय मे सफल भेल. एहि सभ कॉलेद के लेल दु ...दु करोड़ रुपया देल गेल. आओर सभ कॉलेज मे 240- 240 टा सीट अछि.
सदस्यता लें टिप्पणियाँ भेजें (Atom)


text:
खबर अछि जे बैरगनिया एसएसबी कैंप पर तैनात किछ जवान के स्कूली लड़की संग छेड़छाड़ करला पर जखन लोक विरोध करलक तखन एसएसबी
जवान लोक सभ के बड़ पीटलक.
लोक सभ के कहनाए छनि जे शुक्रवार सांझ के जखन लड़की सभ स्कूल के पढ़ाई खत्म करि घर लौट रहल छलीह तखन एसएसबी जवान किछ टोंट कसि बदतमीजी करलक.
लड़की सभ अपन-अपन गार्जियन के एहि बारे मे शिकायत करलीह तं लोक सभ एकर शिकायत करय कैंप पर पहुंचलाह. शिकायत सुनय के जगह दूटा लोक के जमिs क पीट देल गेल. एहि के बाद लोक सभ के गुस्सा भड़कि गेलन्हि.
ओ सभ कैंप पर धावा बोलि देलखिन्ह.
मगर बाद मे बातचीत के बाद मामला सुलैट गेल.
लेकिन शनि दिन मामला फेर भड़कि गेल जेहि के बाद सैकड़ों लोक कैंप के घेर लेलखिन्ह. पाथर-रोड़ा सेहो फेंकल गेल. एहि पर जवान सभ गोलीबारी करय लागलखिन्ह जेहि सं एक लोक के मारल जाए आओर किछ लोक के घायल होए के खबर अछि.
घायल होए वाला मे किछ एसएसबी के जवान सेहो शामिल अछि.
सभ बड़का...आला अफसर सभ बैरगनिया पहुंचि कैंप करि रहल छथिन्ह. मुख्यमंत्री नीतीश कुमार मामला के बारे में 24 घंटा के अंदर डीजीपी अभयानंद सं रिपोर्ट मांगलखिन्ह.
लोक सभ खिसिया क बैरगनिया जाए वाला सभ रास्ता बंद करि देने छथिन्ह. पूरा इलाका मे तनाव बनल अछि.
एसएसबी के लsक लोक मे काफी गुस्सा अछि.
एहन पहिन बेर नहि भेल अछि जे बिहार मे एसएसबी जवान गुंदागर्दी पर उतारु भेल अछि. एहि सं पहिने मधुबनी के राजनगर आओर सीमांचल इलाका मे सेहो जमि क उत्पात मचौने छल.
राजनगर मे तं एसएसबी जवान सभ मर्द...महिला जे सामने आएल छल सभ के जमि क पीटने छल.
सरकार के एहि पर ध्यान देबय पड़त जे ई लोक के...सीमा के सुरक्षा के लेल अछि आ फेर लोक के परेशान करय लेल... लोक के सरेआम इज्जत उतारय लेल.


text:
२.११.जगदीश चन्द्र ठाकुर 'अनिल'- कथ्य, तथ्य आ सत्यक चिन्तन
जगदीश चन्द्र ठाकुर 'अनिल'
कथ्य, तथ्य आ सत्यक चिन्तन
बात-बातपर बात सीरीजक अंतर्गत 63 ,48,40 आ 32 पृष्ठक चारिटा पोथीक कुल 183 पृष्ठमे लेखकक जीवनक व्यथा-कथा अथवा संस्मरणात्मक निबंध अछि.
शास्त्र कहैत अछि, ग्यानी लोकनि कहैत छथि जे जीवनमे जतेक दुख हम सभ भोगैत छी से अपन अग्यानताक कारणे आ जतेक सुख पबैत छी से परमात्मा अथवा अस्तित्वक प्रसाद अछि.
पोथी पढैत काल कतेक ठाम किछु प्रश्न मोनमे उठैत अछि.
किछु बात पढ़िक' लगैत अछि जे एना कोना भ' सकैत छैक,अवश्य कतहु सम्वादहीनताक स्थिति आएल हेतैक, कतहु-कतहु लगैत अछि जे अतिशयोक्ति अलंकारक प्रयोग भेल अछि. एहने-सन किछु प्रसंगक उल्लेख एकटा पाठकक रूपमे हम करय चाहैत छी.
1, अपन वाल्यावस्थाक चर्च करैत कहैत छथि जे पिताजीकें मिथिला मिहिरक व्यस्तता तते रहैत छलनि जे हमरा सभकें प्रातःकाल जगबासँ पहिने निकलि जाथि आ रातिमे जखन सूति रही तखन ओ घर आबथि, हम सभ हुनका रविदिन किछु काल देखियनि. ( पृष्ठ : IV / 26 )
पटनामे आवास आ कार्यालय दुनू रहनि तखन कहियो-कहियो एहेन स्थिति आएब स्वाभाविक भ' सकैत छैक मुदा तीन बरख धरि एहेन स्थिति रहब अस्वाभाविक लगैत अछि.
2. एकठाम कहल गेल अछि जे पेट नहि होइतैक त मनुष्य व कोनो जीव-जंतु संघर्ष नहि करैत,कोनो काज नहि करैत. ( पृष्ठ : II / 42 )
देखल गेल अछि जे जकरा भोजनक समस्या नहि छैक,सेहो विना कोनो काज केने नहि रहि सकैत अछि.भोजन मात्र जीवनक खगता नहि छैक.
3.एक ठाम कहल गेल अछि जे हमरासँ जुड़ल 95 प्रतिशत लोक हमरासँ घृणा करैत अछि. ( पृष्ठ : II / 41 )
ओही ठाम ईहो कहल गेल अछि 'हम अपना जनैत ककरो विषयमे ने खराब सोचैत छी आ ने अपन क्रियासँ ककरो अहित करैत छी '. ( पृष्ठ : II / 41 )
ई दूनू बात परस्पर विरोधी अछि.
शास्त्र कहैत अछि, चिन्तक लोकनि कहैत छथि जे जँ अहाँ ककरो विषयमे ने खराब सोचैत छी, ने करैत छी त अहूँक लेल ककरो मोनमे खराब भावना नहि आबि सकैत छैक. तें हमरा जनैत ई 95 प्रतिशतक गनना अशुद्ध अथवा अतिशयोक्ति अछि.
4.एक ठाम कहल गेल अछि 'हमर प्रयास रहैत अछि जे शान्ति भावमे रही, मनोवल उच्च बनल रहय, सकारात्मक सोच बनल रहय, सुखक अभिलाषा नहि,सुविधाक पाछाँ भागब स्वभाव नहि तैयो शान्ति दूर अछि, ई किए अछि? ई ककरासँ पूछू ? ( पृष्ठ : II /40 )
एहने प्रश्न कुरुक्षेत्रक मैदानमे अर्जुनक मोनमे उठल रहनि आ आइयो सभ मनुक्खक अथवा अधिकतर लोकक मोनमे ई प्रश्न उठैत छैक, तकर समाधान गीतामे भगवान द्वारा देल जा चुकल अछि.
5.कहल गेल अछि जे अनुचितक प्रति क्रोध उत्पन्न होइछ. ( पृष्ठ : II / 30 )
प्रश्न उठैत अछि जे अनुचित की अछि ?
की हम जकरा अनुचित बुझैत छी सैह अनुचित अछि ?
भ' सकैत छैक, हम जकरा अनुचित बुझैत छी से बहुतोक लेल उचित होइ.
शास्त्रमे त क्रोधक कारण कामनाक पूर्तिमे उत्पन्न बाधाकें कहल गेल अछि.
6. कहल गेल अछि जे हम अपन अधिकारसँ बेसी कर्तव्यकें श्रेष्ठ मानलहुँ अछि तें प्रायः आजुक समाजमे अपनाकें अनफिट पबैत छी आ बरमहल असहज स्थितिमे आबि जाइत छी. ( पृष्ठ : II / 26 )
कर्त्तव्यकें श्रेष्ठ मानब आ अपनाकें अनफिट अथवा असहज स्थितिमे पायब दुनू एक दोसरक विरोधी लगैत अछि.
असहज स्थितिमे अयबाक दोसर कोनो कारण भ' सकैत अछि.
7. कहल गेल अछि जे एकटा पड़ोसी रिक्शाबला टेम्पू लेब' चाहैत छल, ओकरा बैंकसँ लोन नै भेटलै त अपना नामपर लोन ल'क' ऑटो रिक्शा ओकरा दिया देलिऐ ओकर उपयोग करबाक लेल आ तीन सालमे लोन चुका देबाक लेल, मुदा दू सालक बाद ओ लोन चुकयबामे आनाकानी करय लागल, ओहि लेल डटलिऐ त तमसाक' ऑटो हमरा दलानपर लगाक' चल गेल आ अंततः हमरा एक लाखसँ बेसी लोन चुकाब' पड़ल. ( पृष्ठ : II / 22-23 )
कोन योजनामे ई लोन नेने रहथिन से लीखल नहि छैक, जँ शासकीय योजनाक अंतर्गत नेने हेथिन त बैंकक नियमानुसार ई अनुचित अछि, तें परिणाम मनोनुकूल नहिए हेबाक छलनि.
जँ गैर-शासकीय योजनामे लोन नेने हेथिन, त एहिमे व्यवसायक रूपमे अतिरिक्त सावधानी, देख-रेख आ नियंत्रणक आवश्यकता छलै जे नहि भ सकल हेतनि !
जकरा प्रति सहानुभूति रखैत मदति केलखिन आ ओ विश्वासक रक्षा नहि केलकनि, ओकरो अपन कृत्यक फल भेटिए गेलै जे ओ फेर रिक्शा चलब' लागल.
8. कहल गेल अछि जे विद्यापति सेवा संस्थान, दरभंगा पत्रकारिताक क्षेत्रमे सेवाक लेल हमरो नामक घोषणा केलक,प्रेस विज्ञप्ति जारी भेलै, सभ अखबारमे सम्मानक लेल चयनित लोक सबहक नाम छपलै, तकर बाद अध्यक्ष महोदय कहलखिन जे सम्मानक सूचीसँ जँ शरदिंदु चौधरीक नाम नहि हटाओल जाएत त हम जहर खा लेब आ हारिक' सचिव महोदय द्वारा नाम वापस ल' लेल गेल. ( पृष्ठ : I / 31-32 )
एहि कथ्यपर जखन विचार करैछी त प्रश्न उठैए जे विना अध्यक्षक सहमतिसँ सम्मानक सूची कोना अखबारमे प्रकाशित भ' गेलै.
ईहो प्रश्न उठैए जे अध्यक्ष महोदय जे मैथिलीक एकटा प्रतिष्ठित व्यक्ति छलाह से एहन बात किए कहलखिन जे हम जहर खा लेब !
लगैत अछि जे तथ्य आ सत्य किछु दोसर छल हेतै जे प्रकाशमे नहि एलै.
9.कहल गेल अछि जे पुरस्कार आ सम्मानक लोभमे एहनो लोक शामिल भ' गेलाह जिनका योग्यताक आगाँ साहित्य अकादमी पुरस्कार तुच्छ अछि.(पृष्ठ:I /56-57)
सुनैछी देवतो सभ भावक अर्थात सम्मानक भूखल होइत छथि, तें योग्य व्यक्तिकें एकर लोभ होयब अनुचित नहि कहल जा सकैछ, परन्तु ई त अतिशयोक्ति लगैछ जे पुरस्कार व सम्मान नहि भेटबाक कारणें ओ मैथिली बजनाइ छोड़ि देलनि आ कहने भेल घुरथि 'मैथिली बईमानो की भाषा है !'
10. धार्मिक पत्रिका 'कामाख्या सन्देश'क तीनटा अंकक छपाइ आदिक खर्च तीस हजार नहि भेटलनि. ( पृष्ठ : I /59 )
पहिल अंकक बकायाक बाद सावधान होयब आवश्यक छलनि. तीन अंक तक बकाया रहबामे व्यवस्थापकीय असावधानीकें स्वीकार करबाक चाही.
बकायाक वसूली हेतु दोसर व्यक्तिक माध्यमसँ नहि, सम्बंधित व्यक्तिसँ प्रत्यक्ष पत्राचार करबाक प्रक्रियाक अनदेखी भेल.
11. एकटा साहित्यकारसँ (जे साहित्य अकादमी पुरस्कार प्राप्त छथि ) एकटा पोथीक प्रकाशनमे 1675 टाका प्राप्त नहि भेलनि. ( पृष्ठ : I /61 )
दोसर व्यक्ति द्वारा कहबयबाक स्थानपर जँ स्वयं हुनकासँ पत्राचार कएल गेल रहितनि त हमरा नै लगैए जे समाधान नै भेल रहितनि,
बकाया रहबाक आनो किछु उदाहरण सभमे इएह लगैत अछि जे व्यवसायक किछु नियमक पालन नहि भेलासँ परिणाम अप्रिय भेल.
12. मैथिली अकादमीमे एकटा विशेषांकक प्रकाशनक समय दू टा प्रिय लोकक कह्लापर सम्पादनक काज देखलनि लेकिन ने नाम भेलनि ने उचित पारिश्रमिक भेटलनि. ( पृष्ठ : III /12 )
संस्थाक काजमे मौखिक नहि, लिखित सभ किछु होइ छै, अकादमी पत्रिकाक सम्पादनक काज बिना कोनो अधिकारीक आदेशपर करबाक परिणाम जे भ' सकैत छैक सैह भेलनि.कोनो कर्मचारीक व्यक्तिगत अनुरोधक सरकारी काजमे की महत्व भ' सकैत छनि ! 280 रु.के चेक भ' सकैए मार्ग व्ययक नामपर द' देल गेल हेतनि.
13.एकटा प्राध्यापक मैथिली विभाग हेतु 5000 रु. के पोथी ल'क' बिल पर राशि पावतीक रूपमे हिनक हस्ताक्षर ल'क' गेलखिन ई कहिक' जे तुरत राशि पठा देब, मुदा बिसरि गेलखिन. ( पृष्ठ : III /39 )
एतेक उच्च पदपर आसीन व्यक्तिस वसूली नहि भेलनि से आश्चर्यजनक बात लगैत अछि. पन्द्रह साल बाद भेंट भेलापर स्मरण करौलाक बादो राशि नहि प्राप्त भेलननि . होइत अछि जे हुनकासँ लगातार पत्राचार कयल गेल रहितनि त ओ अबस्से पठा देने रहितथिन. भ' सकै छै दू बेर अथवा तीन बेर पत्राचार करय पड़ितनि.
एके तरहक गलती बेर-बेर कयल गेल आ तें आनो कय ठाम बकाया राशि बढैत चल गेलनि. ( III /25 )
पहिल बेर बकायाक अनुभवसँ आगाँ बढल रहितथि त बकाया एतेक नहि बढल रहितनि.
14. कहैत छथि : लेखन कालमे जिनकापर हमर कलम चलैत अछि हुनक श्याम पक्षपर केन्द्रित अवश्य रहैत अछि मुदा हुनका अपमानित करबाक चेष्टा कथमपि नहि.हम मुद्दा आधारित विरोध करैत छियनि चाहे कियो होथि. जीवित छथि तिनकर सोच,व्यवहार-व्यसनपर अवश्य लीखल जयबाक चाही जाहिसँ ओ अपन श्वेत आ श्याम दुनू पक्ष अपन आँखिए देखि सकथि आ अन्तिमो समयमे सन्मार्गक अनुशरण क' सकथि. ( पृष्ठ : III / 8 )
श्याम पक्ष भेल राति, अन्हार, निन्नमे चल जायब, सूति रहब. जँ समयपर पत्राचार द्वारा अथवा व्यक्तिगत संपर्क द्वारा अपन प्रिय ग्राहक साहित्यकार लोकनिकें जगौने रहितथि त कोनो साहित्यकार-ग्राहकसँ शिकायत नहि रहितनि.
लेखक अपनाकें पत्रकार मानैत छथि, पत्रकारक काज होइछ लोककें समयपर जगयबाक. यदि स्वयं समयपर अपन चूककर्ता साहित्यकार-ग्राहक लोकनिकें अपन प्रभावी पत्राचार द्वारा जगौने रहितथि त अपनो हानिसँ बचि जैतथि आ हुनको लोकनिकें एकटा कलंकसँ बचा लीतथि.
कय बरखक बाद एहि बातकें प्रकाशमे अनबाक मतलब भेल संख फूकिक' लोककें जगायब. जँ एखनो किनको निन्न नहि टुटलनि त मान' पड़तनि जे पछिला कोनो जन्ममे हिनका लोकनिसँ किछु कर्ज नेने छल हेथिन जे चुका देलनि !
-संपर्क-8789616115
अपन मंतव्य editorial.staff.videha@gmail.com पर पठाउ।


text:
विद्यापति सेवा संस्थान द्वारा मनाओल गेल यात्रीजीक 109वीं जयंती
जनकवि वैद्यनाथ मिश्र ‘यात्री’ क 109अम जयंती बृहस्पतिवार के विद्यापति सेवा संस्थान के तत्वावधान में ललित नारायण मिथिला विश्वविद्यालय के केंद्रीय पुस्तकालय परिसर में मनाओल गेल। एहि अवसर पर परिसर में स्थापित बाबा नागार्जुनक प्रतिमा पर फूल-माला चढ़ाकर हुनका भावभीनी श्रद्धांजलि अर्पित कयल गेल।
मौका पर कोरोना महामारी के गाइडलाइनक पालन करैत मैथिली अकादमी के पूर्व अध्यक्ष पं कमलाकांत झाक अध्यक्षता में बाबा नागार्जुनक श्रद्धांजलि सभा आयोजित कयल गेल। सभा में विचार रखैत विद्यापति सेवा संस्थान के महासचिव डॉ बैद्यनाथ चौधरी बैजू कहलथि कि यात्री, आमजन के मुक्ति संघर्ष सबमें न सिर्फ रचनात्मक हिस्सेदारी देलथि, बल्कि स्वयं सेहो जन संघर्ष सबमें आजीवन सक्रिय रहैत प्रगतिशील धारा के कवि एवं कथाकार के रूप में विख्यात भेलथि। संस्थान के सचिव प्रो. जीव कांत मिश्र हुनका मिथिला के धरती सँ निकलल हिंदी साहित्य क महान यात्री कहलथि।
वरिष्ठ कवि मणिकांत झा अपन संबोधन में हुनका सामाजिक सरोकार के प्राथमिकता दैत हमेशा सत्ता के आंखि में आंखि मिलाकय शब्द-वाण से घायल करयवला जनकवि बताबैत कहलाह कि हुनक आलोचना के सेहो अपन अलग निराला अंदाज छलन्हि। वरिष्ठ साहित्यकार एवं विद्यापति सेवा संस्थानक कार्यकारी अध्यक्ष डॉ बुचरू पासवान कहलथि कि ओ सही अर्थों में भारतीयता की माँटि सँ बनल एकटा ऐहन आधुनिकतम कवि छलथि, जिनका मैथिली, हिंदी और संस्कृत के अतिरिक्त पालि, प्राकृत, बांग्ला, सिंगली व तिब्बती सहित अनेक भाषाओं पर एकाधिकार छलन्हि।
डॉ महेंद्र नारायण राम हुनका आदिवासी जीवन क विडंबनाओं पर कलम चलाबयवला पहिल कवि बतेलथि। प्रवीण कुमार झा कहलथि कि बाबा नागार्जुन न सिर्फ कबीर के तरह अक्खड़, फक्कड़ व बेबाक छलथि, बल्कि वे जीवन के अंतिम पड़ाव तक व्यवस्था के विरुद्ध लड़ैत रहलाह।
अध्यक्षीय संबोधन में पं कमलाकांत झा कहलथि कि बाबा नागार्जुन सच्चे जन कवि छलथि। कियैकि ओ न सिर्फ हमेशा बेजुबान आम जनता के पक्ष में ठाढ़ दिखाई देलथि, बल्कि हुनक रचनासब में सेहो आम जनता के पीड़ा स्पष्ट रूप में अधिक दिखाई दैत अछि।
एहिसँ पूर्व कवि हरिश्चंद्र हरित, गुफरान जिलानी एवं शत्रुघ्न सहयात्री बाबा यात्री क रचना सबके पाठ कय हुनका भावपूर्ण श्रद्धांजलि देलथि। हरिश्चंद्र हरित हुनक कविता ‘कविक स्वप्न’, ‘फेकनी’ व उनकी कालजयी रचना ‘अकाल आ ओहिके बाद’ का मैथिली अनुवाद प्रस्तुत कयलथि आ, गुफरान जिलानी हुनक कविता ‘आन्हर जिनगी’ आ शत्रुघ्न सहयात्री ‘बूढ़ वर’ कविता क पाठ कयलथि।
मौका पर गोपी रमण ठाकुर, प्रो चंद्रशेखर झा बूढ़ा भाई, रमानंद ठाकुर, गंगा यादव, रामाशीष पासवान, विनोद कुमार झा विजय कांत झा, पप्पू सिंह, टीपू सिंह आदि लोकनिक उल्लेखनीय उपस्थिति रहल।


text:
विदित होई कि पछिला दू दिन सँ दरभंगा में एकटा समाचार वायरल कयल गेल छल कि दरभंगा बीजेपी के कद्दावर राष्ट्रवादी नेता अपन पार्टी के अश्लील विडियो भेजय छलाह जहिसँ परेशान भय क नेत्री पार्टी के आलाकमान आ प्रदेश नेतृत्व के लिखित आ मौखिक शिकायत दर्ज करेलनि।
एतेक पैघ घटना भेल दरभंगा में आ सूचना नहि पहुँच रहल छल, वायरल नै भय रहल छल त किछु दरभंगावादी चमनजी सबके बर्दाश्त नहिं भेलन्हि आ ओ सब एकटा कैंपेन बनाकय एकटा संगठित अभियान चलाकय आ कैंपेन बनाकय सबके फोन कयनाई प्रारंभ कयलथि। एहने सन फोन मैथिल मंच के संवाददाता के सेहो पहुँचलि आ एहिपर लिखय लेल दवाब बनाबय के प्रयास कयल गेल जे नेता ब्राह्मण छथि त अहाँसब नै लिखबै विरोध में……….
तहन एहि खबर पर संज्ञान लैत हेमन्त झा सँ सम्पर्क करबाक प्रयास कयल गेल मुदा सम्पर्क नहि भय सकल। ओहिके बाद जिला भाजपा के वरिष्ठ अधिकारी लोकनि सँ सम्पर्क कयल गेल त एहन सन कोनो घटनाक जानकारी सँ अनभिज्ञता बतेलन्हि।
प्रदेश भाजपा के कार्यालय सँ सम्पर्क स्थापित कयल गेल मुदा ओतौ सँ एहन सन कोनो घटनाक पुष्टि नै भेल।
तहन दरभंगा जिलाक महिला मोर्चा के सदस्यगण सँ सम्पर्क कयल गेल त क्रमश: सबगोटे आश्चर्यचकित भेलीह आ एहन सन घटनाक संभावना सँ इनकार कयलन्हि। एकटा नेत्री कहलन्हि हेमन्त जी हमर सबके पैघ भाई समान छथि आ पार्टीक कार्यक्रम में ठीक सँ कोनो महिला नेत्री सँ बात नै करय छथि आ अहाँसब हुनका पर एहन घटिया आरोप लगा रहल छी, अहाँ मीडियावला लोक सबके शर्म आबक चाही कि बिना सत्यता जानने ककरो.खबर वायरल करय के प्रयास करय छी अपन पब्लिसिटी लेल आ ओ फोन काटि देलीह।
एहि बीच में पटना आ दिल्ली सँ तीन टा तथाकथित न्यूज वेव-पोर्टल चलाबयवला मिथिलावादी पत्रकार लोकनि के लोक सबके एहि खबर के वायरल करबाक अभियान के खबर आयल आ ई खबर आगिक तरह पसरि गेल। चूंकि खबर एकटा सक्रिय युवानेता सँ संबंधित छल त बेसी पसरनाई स्वाभाविक छल।
फेर हेमन्त झा स्वयं आगा आबि एहि खबर के बारे में अपन.पक्ष रखलाह आ एकरा एकटा साजिश कहलाह आ एहि घटनाक जाँच के आग्रह कयलाह अपन पार्टी के आलाकमान आ प्रदेश नेतृत्व सँ आ समस्त दरभंगा आ मिथिलाक समाज सँ सेहो आग्रह कयलाह।
हेमन्त झा के बारे में एहन खबर सुनि हुनक नजदीकी मित्रलोकनि आ परिवारक सदस्य बहुत आहत छथि आ एकर निष्पक्ष जाँचक मांग कय रहल छथि। करीबी राजनीतिक आ गैर-राजनीतिक मित्रलोकनि के अनुसार हेमन्त झा के बढ़ैत राजनीतिक पहुँच आ वर्तमान आबयवला चुनाव में हुनका कमजोर करबाक प्रोपेगैंडा अछि ई। नाम जाहिर नै करबाक शर्त पर किछु गोटे एकरा जमाती विधायक सँ कनेक्शन होबाक दावा कयलन्हि।
जाँच पार्टिगत मुद्दा अछि मुदा की मैथिल समाज ककरो पर एहन घटिया आरोप लगाकय बदनाम करबाक प्रयास के कहियो संग देत???
बिल्कुल नै…..
पटना, दिल्ली में रहि तथाकथित मिथिलावादी न्यूज-पोर्टल चलाकय मात्र पेज लाईक आ व्यूबढ़ाबय लेल ई न्यूज वायरल करयवला आ एहिलेल कैंपेन चलाबयवला महान पत्रकार लोकनि के त पूरा नामक जानकारी नहि छलनि जिनका बारे में आरोप लगा बदनाम करबाक प्रयास कयलन्हि। हुनक सबके नेटवर्क एतेक तेज छलनि जे दरभंगा में घटनाक चर्चा तक नै भेल हुनकासबके पूरा जानकारी भेटि गेलन्हि आ ओ सब पसारि देलनि अपन पत्रकारिता के सम्पूर्ण शक्ति लगाकय।
एकटा मिथिलावादी बिहारी पत्रकार जे दिल्ली सँ चुनावी कैंपेन लेल केवल एहने भ्रामक समाचार पसारय लेल मासिक तनखा पर राखल गेल छथि नेता विशेष के चुनाव प्रचार लेल, ओ अपन निजी विचार कहि एकरा सबसँ बेसी थोपय के प्रयास कयलथि।
पटना में रहयवला नागार्जुनसम्राट एवार्डी मिथिलावादी बिहारी साहित्यकार सेहो आलेख लिखि लिखि क सबके पठेलथि जे ई खबर मिथिला में क्रांति आनि देत सबगोटे लिखू आ शेयर करू।
एतेक घटनाक्रम पर अध्ययन कयलाक बाद ई आलेख लिखबाक प्रयोजन बुझायल।
निष्पक्ष पड़ताल में ई खबर पूरा तरह सँ बेबुनियाद अछि आ शत-प्रतिशत राजनीति सँ प्रेरित अछि।
केकर राजनीति आ कथीलेल राजनीति ई संबंधित लोक सबके बात छनि मुदा एकटा दरभंगा के लोक, मिथिला के जनता में ई संस्कार नहि अछि कि ककरो सँ राजनीतिक दुश्मनी निकालय लेल बेबुनियाद आरोप लगा ककरो चारित्रिक हनन करबाक प्रयास करी।
एहि समाचार के पड़ताल सँ संबंधित एक सौ सय बेसी फोन रिकार्डिंग उपलब्ध अछि जे स्वत: साबित करैत अछि कि ई एकटा प्रोपेगैंडा के तहत पसारल गेल भ्रामक खबर छल आ मैथिल मंच एहि तरहक प्रोपेगैंडा के विरोध करैत अछि।


text:
– अरुण कुमार मिश्र।
मिथिलामे विवाह संबंधक लेल ‘सभा’ लगवाक परम्परा छलै। ओकर मूल उद्देश्य ई रहैत छलैक जे सम्बंधित परिवार आ बालकक पहिने शील-संस्कार ओ वैदुष्यक जनतब प्राप्त कएल जाय। विवाह-सम्बन्ध स्थापित करबामे ई एक मूलाधार होइत छलै। सत्तरिक उत्तरार्द्ध ओ अस्सीक पूर्वार्द्ध धरि सौराठ सभाक सकल आदर्श विलुप्त होवाक स्थितिमे आबि गेल छलै मुदा दहेज रुकबाक बदला बढ़िते चलल गेलै आ तकर आधार बनलै किछु नब प्रचलन सभ जेना- घरकथा, गताती, गोलट आदि।
बेसीतर कथा एही प्रक्रिया सँ स्थिर होमय’ लागल छलैक। सौराठ आबि ताहि सम्बंध पर मोहरे टा लागैत छलैक आ ‘सिद्धांत’ लिखाइत देरी विवाहक लेल प्रस्थान क’ जाथि। एहि सँ लेन-देन संबधी प्रक्रिया गोपनीय रहि जाइत छलैक। एकर विपरीत, ई एक सामाजिक प्रतिष्ठाक विषय सेहो बनलैक जे फल्लाँ बाबु केँ पुत्रक विवाह मे एते टका भेटलन्हि अछि।
गताती विवाह स’र कुटुम्ब आ सम्बन्धीक परिचयमे कएल गेल विवाह संबंध केँ कहल जाइत छैक। एक समयमे इ बहुतायतमे देखल जाइत छलैक मुदा आब कमे विवाह संबंध लोक गतातीमे करैत छैथ। पलायनवाद सँ जुझैथ मिथिलामे एकर प्रचलनक प्रमुख कारण छलैक जे ब’र आ कनिया दुनु पक्ष केँ सभ टा बुझल गमल रहैत छलन्हि आ इ वैवाहिक परिचय लेल आदर्श स्थिति रहैत छलैक।
एकर एक टा लाभ इहो होइत छलै जे ब’र कनिया केँ दाम्पत्य जीवनमे सामंजस्य आ स्थिरता शीघ्र स्थापित भ’ जाइत छलै आ कनियागत केँ दहेजमे किछु रियायत भेटैत छलै। दहेज पूर्ण रूपे समाप्त त’ नहि होइत छलै, शोख मनोरथ आ विवाह रातिक खर्चक नामपर जतेक बेसी कनियागत सँ भेट जाय तकर प्रयास वरागत दिस सँ होइत छलै। अस्तु।
—अरुण कुमार मिश्र


text:
डाकवचन संहिता (टिप्पणी-व्याख्या सहित विशुद्ध पाठ, सम्पूर्ण)- डॉ. शशिनाथ झा
डाकक महत्ता सभ वर्गक लोकक लग समाने रहल अछि। हिनक नीति, कृषि ओ उद्योग सम्बन्धी वचन सभधर्मक लोक अपनबैत अछि। ई भ्रमणशील व्यक्ति छलाह, जतए जाथि, अपन व्यावहारिक वचनसँ सभके आकृष्ट कए लेथि। एहि क्रममे हिनक वचन बंगालसँ राजस्थान धरि पसरि गेल ओ एखनहुँ लोककण्ठमे सुरक्षित अछि, परन्तु ओहिपर स्थानीय भाषाक ततेक प्रभाव पड़ि गेल जे परस्पर भिन्न लगैत अछि। हिनका मिथिलामे डाक ओ घाघ, उत्तर प्रदेश आदिमे घाघ, बंगालमे डंक तथा राजस्थानमे टंक कहल जाइत अछि। ई अपन ‘वचन’ जनिकाँ सम्बोधित कए कहने छथि तनिकाँ मिथिला ने भाँडरि रानी, मगधमे भडुली तथा आनठाम भड्डरी कहल जाइत अछि। Continue Reading


text:
गामक याद: लूल्हीक गोइठी बिछनाय
– प्रवीण नारायण चौधरी
कोनो जमाना मे मिथिलाक गाम-घर जहिया मूल कृषि पर आधारित जीवन-यापन चलबैत रहल – ताहि समय माल-जाल चराबय हेतु गाम सँ बाहर मैदान तक एक पेरिया रस्ता, कच्ची-पक्की सब उपयोग मे अबैत छल। भैर पेट जखन खाय गाय-महिस-बरद-बकरी-भेड तखन मुनहाइर साँझ तक फेर सब केँ हाँकि कय लोक घर पर आनैत छल। रस्ता मे कतेको रास माल-जाल गोबर कय दैत छलैक। दोसर दिन भोरे सँ गोबर-बिछनी सब अपन-अपन छिट्टा-पनपथिया लैत अलग-अलग बाट पर चलि दैत छल।
हर गाम मे एहेन २-४ टा घर आ ताहि घर अक्सर किशोरी वा युवती धिया सब गोबर बिछैत अपन परिवार लेल जारैन केर इन्तजाम करबा मे सहायक बनैत छल। गामक जीवन, खेती-पाती, पशुपालन, निजश्रम सँ अन्न केर तैयारी, उखैर-ढेकी आदिक उपयोगिता… कोनिया-सुप-चालैन आदिक प्रयोग सँ फटकबाक-ओलबाक-बनेबाक व्यवस्था, आर कतेक तरहक ग्रामीण जीवनयापनक तौर-तरीका गाम मे रहनिहार सबकेँ जरुर मोन मे होयत।
उर्जा यानि तापक उपयोगिता लेल घूर आ चूल्हा, तेकर मेजन लेल गोबर-गोइठा आ खररल पात सँ जारैन केर कार्य करबाक शैली आइयो थोड-बहुत भेटिते छैक। एहि क्रम मे जखन सब कियो गोइठी बिछबाक लेल जाय तऽ बेचारी लूल्ही केँ सेहो तर सऽ कुहकी उठि जाय, ओहो कहैक जे ‘सखी! हमहुँ जायब गोइठी बिछय लेल।’ आब लोक सब बुझबैक, “गै बौआ! तों केना बिछमे, तोहर हाथ ओतेक काजक नहि न छौक।” लेकिन लूल्हीक जज्बा अर्थात् लगन बड गंभीर छलैक। ओ कहैत छलैक, “साधनाक वर ओइ दिन हमरा कहय छला जे हाथ नहि तऽ कि पैर सही अछि न अहाँक लुली दाइ, अहाँ सेहो हरेक काज आम छौंडी सब जकाँ कय सकैत छी। आ से कहैत खूब जमिकय मुस्की सेहो देने छलाह। हमरा तऽ पूरा विश्वास अछि जे हम हाथ सऽ नहि तऽ पैरो सऽ….”। ततबे मे सबहक सरदारिन कहलकैक “सुन लुली! तोहर लगन केर जबाब नहि, हम तोहर संग देबौक, ई नमो-नमो वाली सबकेँ छोड, तूँ चल, हमर पंजा तोरे लेल, तोहर छिट्टा हम भरि देबौक, मिल-बाँटि गोइठी बिछिये लेब।” लूल्ही संतुष्ट होइत सरदारिन संग गोइठी बिछय गेल। गाम मे ई कहावत तहिये सऽ प्रसिद्ध छैक – ‘सब गेल गोइठी बिछय लेल, लूल्ही कहलक हमहुँ।’
प्रसंगवश कोनो साध्य लेल साधनक आवश्यकता होइत छैक। साधन सरदारिन केर हाथ मात्र नहि, सरदारिन केर सोच, सहानुभूति आ सहयोग लेल तत्परता – समस्त बातक संयोग सँ लूल्ही गोइठी बिछय गेल। भले ओहि लूल्हीक चक्कर मे बेचारी सरदारिन सेहो पाछाँ पडि गेल, आर संगी सब मोटामोटी सब गोइठी बिछ लेने छल। तदापि, सरदारिन आ लूल्ही खाली छिट्टा घर आपसी करैत काल विचार केलक, “चले! कोनो बात नहि छैक। आइ खाली हाथे घुरि रहल छी अपने दुनु गोरा… लेकिन एक दिन हम सब जरुर सफलता हासिल करब। हम तोरा संग रहबौक।” लूल्हीक कनुन्ची मुह पर कनेक मुस्कान आ फेर ओ पाहुन केर मुस्कान… दुनू मे तारतम्य लागय लागल। लूल्ही मोने-मन अहु लेल प्रसन्न भेल जे कम सऽ कम आब ओ साधनाक वर ‘पाहुन’ गाम औता तऽ गोइठी बिछय जेबाक प्रसंग जरुर सुनेबैन आ हमरो….!


text:
मैथिल सर्जक परिचयः गजेन्द्र गजुर
विशिष्ट व्यक्तित्व परिचयः गजेन्द्र गजुर, मैथिली कवि – गजलकार
नेपालदेश मे मैथिली दोसर सर्वाधिक बाजल जायवला भाषा थीक। एहि देश मे जनगणनाक तथ्यांक अनुरूप दोसर स्थान रहितो आइ धरि सरकार द्वारा कोनो विशेष संरक्षण नहि भेटल। हालहि गणतांत्रिक नेपाल केर पहिल जनता-चयनित सरकार माओवादी पार्टीक अगुवाई मे ‘विद्यापति’ समान महाकविक स्मृति मे एकटा संरक्षण कोष केर स्थापना केलक आर साल मे करीब ५ लाख टाका केर पुरस्कार स्रष्टा सब केँ देनाय शुरु कएलक अछि। लेकिन आश्चर्य लागत जे जनक-जानकीक क्षेत्र वर्तमान नेपाली मिथिला मे रहबाक सार्थकता एतुका जन-गण-मन मे मैथिली प्रति स्नेह सँ साबित होएत अछि। एतय हर जाति ओ वर्ग केर लोक अपन मातृभाषा प्रति नहि मात्र सिनेह रखैत अछि बल्कि सर्जनक्षेत्र मे सेहो बैढ-चैढकय भाग लैत अछि।
आउ, आइ भेंट करी एहने एकटा सेल्फ-मेड मैथिली स्रष्टा युवा गजेन्द्र गजुर संग – जिनकर गजल, कविता आदि रचना सब फेसबुक मार्फत सोझाँ अबैत रहैत अछि। आइ हिनकर परिचय पहिले हिनकहि रचित किछु रचना सँ आरम्भ करी।
मैथिली गजल/गीत
गजल-10
बेर बेर सवाल हमर याह रहैछै ।
सत्य बात किए लगैत बेजाह रहैछै॥
अपना टाङ्ग तर दाबल रहलो पर ।
कछेर प पुहुँचेने किए नाह रहैछै ॥
केतेको बेर डुबकि लगा चुकलि मुदा।
प्रेमक सागर किए गरथाह रहैछै ॥
नजर गुजैरि कऽ त बात नै पुछु मित ।
दिन देखारे प्रेमराह चोटाह रहैछै॥
अहाँ त दुर गगन मे परी बनल छी ।
अहींक चाह मे ‘गजुर’ बताह रहैछै ॥
वर्ण-15
गजेन्द्र गजुर, हाल: लहान मे रहि रहला अछि जखन कि मूल घर हनुमान नगर (सप्तरी) जिला मे छन्हि। सिरहा-सप्तरीक भूमि पर महाकवि विद्यापति सेहो गुप्तवास केने छलाह ई मान्यता अछि। वर्तमान सिरहाक विभिन्न गाम-ठाम मे गजेन्द्र गजुर व अनेकानेक युवा प्रतिभा मे विद्यापति समान सृजनशीलताक प्रखर प्रस्तुति भेटैत अछि। आउ, पढी हिनकर एकटा आरो रचना।
गीत
नन्किरबो मरए, बुढवो मरए ललि अधिकार
सहिद क आत्मा जरए, डगमगाई नै सरकार ।
धुधुवा क गोलीबारुद छाती मे मारे नित दिने
कतेक दिन ओगरबै नेपाल – आब लडबै भिने ।
के सुनतै हो माँए मधेश क पुकार !!
थालम थाल लहु छिरियाल मधेश क’ आँचर मे
टिस चिल्हारि लिखल जेत’ इतिहासक पाथर मे ।
जनि मिटतै माए मधेशक ललकार !!
चैन कोना आबि ता बना सुतै सहिदक तकिया
शासक जत’ विदेशी, स्वतन्त्रता हैत कहिया ।
मधेशी जनता चयन करते निबार !!
गजेन्द्र गजुर केर जन्म २०५५ वि.सं. केर भादव मास ८ गते भेल छन्हि। लिठा प्राथमिक विद्यालय सँ शिक्षा पायब शुरु कएने छलाह। बाद मे महावीर उच्च माध्यमिक विद्यालय मे पढलाह। अपन विद्यालय मे मैट्रीक (एसएलसी) परीक्षा मे प्रथम स्थान (टपर) प्राप्त केलाह। मैथिली साहित्य मे लेखन करबाक प्रेरणा किनका सँ भेटल ताहि पर गजुर जी श्यामसुन्दर यादव, विद्यानन्द बेदर्दी व हेल्लो मिथिला (रेडियो कार्यक्रम) संचालक एवं प्रसिद्ध स्रष्टा धीरेन्द्र प्रेमर्षि केर नाम लैत कहैत छथि जे हिनका लोकनि केँ निरन्तर सुनैत हम अपन साहित्यिक यात्रा अपन मातृभाषा मे आरम्भ केलहुँ।
अपन पहिल साहित्यिक रचना २०७० साल मे सत्यापन साप्ताहिक मे प्रकाशित होयबाक बात मोन पारैत छथि। हाल गजेन्द्र गजुर मिथिला स्टुडेन्ट युनियन केर स्थापनाकाल सँ एहि मे सक्रिय रहैत विभिन्न तरहक अभियान संचालन करैत छथि। अपन जीवनक मुख्य उद्देश्य मातृभाषा मैथिली केर भरपूर प्रचार करबाक संग पेशाक रूप मे पत्रकारिता करबाक बात कहैत छथि। ई मैथिली संग नेपाली तथा हिन्दी मे सेहो कविता, गजल, गीत तथा नाटक आदि लिखैत छथि।
मैथिली जिन्दाबाद हिनका सँ अपन स्मृति मे रहल कोनो ऐतिहासिक-पौराणिक महत्व केर स्थानक संछिप्त चर्चा केँ लिखित समाद पठेबाक आग्रह पर हिनकर लिखल निम्न गद्य-रचना एतय प्रस्तुत अछि।
“इतिहास सप्तरी जिल्लाकऽ सब सँ बेसी पुराण सहर हनुमाननगर छी । एक्कर नामाकंन एहिठामकऽ हनुमान जि के मूर्ति रहलाहके कारणे हनुमाननगर भेल से सहजे अनुमान होइत अछि । ई सगरमाथा अञ्चलके सदरमुकाम आ सप्तरीके सदरमुकाम सेहो छल । भारत कऽ स्वतन्त्रता सेनानी के सेहो एहिठाम कैद केने छल । तकर उपरान्त एहिठाम क’ जनता कैद तोडा क’ भागै मे हिन्कर साथ देलक । हनुमाननगरके कछेरमे कोशी नदी बहैत अछि । तकर बाद कोशी नदी मे बाढिके प्रभाव अजगुते बढ लाग्ल । तत्कालीन शासक वर्गद्धारा सदरमुकाम घुसका’बैक निर्णय कैल गेल । फलस्वरुप सदरमुकाम राजविराज चलि गेल । अखन राजविराज से १२ कि मि पूर्व मे पडैत अछि । आ महेन्द्र राजमार्ग सँ ६ कि मि दक्षिण अछि । हनुमान जि के मूर्तिके कारणे इ गाम चर्चित अछि । अखन कतहु एहन मूर्ति बनय, ई पुर्णरुपेण संभव नहि बुझाएत अछि । विश्वक अति कमे ठाममे ई मूर्ति पाओल जाइत अछि । हालहि एकरा एक नगरपालिकाक रूप मे नेपाल सरकार द्वारा घोषणा केने अछि । जनसंख्या बि सँ २०६८ अनुसार एहि ठामकऽ कूल जनसंख्या ६,२७५ रहल अछि । जहिमें पुरुष ३,१८५ आर महिला ३,०९० अछि । मधेशी समुदाय बसोबास करैत अछि । हिन्दु , मुस्लीम, जैन धर्म केर अनुयायी एतय निवास करैत अछि ।”


text:
सालिम अली
सालिम मुईनुद्दीन अब्दुल अली (१२ नवम्बर १८९६ - २० जून १९८७) एक भारतीय पक्षी विज्ञानी आर प्रकृतिवादी छल। उनका "भारत के बर्डमैन" के रूप मे जानल जाएत अछी, सालिम अली भारत के एहेन पहिल व्यक्ति छल जे भारत भर मे व्यवस्थित रूप से पक्षी सर्वेक्षण क आयोजन केलक आर पंक्षिसभ पर लिखलक उनकर किताबसभ भारत मे पक्षी-विज्ञान के विकास मे काफी मदत केने अछी। १९७६ मे भारत के दोसर सर्वोच्च नागरिक सम्मान पद्म विभूषण से उनका सम्मानित कएल गेल। १९४७ के बाद ओ बम्बे नेचुरल हिस्ट्री सोसाइटी के प्रमुख व्यक्ति बनल आर संस्था क खातिर सरकारी सहायता के लेल ओ अपन प्रभावित केलक आर भरतपुर पक्षी अभयारण्य (केवलादेव नेशनल पार्क) के निर्माण आर एक बाँध परियोजना क रुकवावे पर ओ काफी जोड देलक जे कि साइलेंट वेली नेशनल पार्क के लेल एक खतरा छल।
सन्दर्भ सामग्रीसभसंपादित करें
एहो सभ देखीसंपादित करें
बाह्य जडीसभसंपादित करें
- पंक्षिसभ के दोस्त छल सालिम अली (प्रभासाक्षी)
- द बुक अफ इंडियन बर्ड्स (1941)


text:
ललन दरभंगावाला, विरार। जुन १६, २०१५. मैथिली जिन्दाबाद!!
इतिहास रचायल विरार (मुंबई) मे – जीत गेली अपन सीट मैथिलानी पुतुल रविन्द्र झा – हरा देलनि शिवसेना सहित काँग्रेस, राष्ट्रवादी काँग्रेस व अन्य बड़का दल सबहक उम्मीदवार केँ!!
मैथिली जिन्दाबाद पर हालहि प्रकाशित समाचार जाहि द्वारा जानकारी कराओल गेल छल जे विरार महानगर पालिका केर चुनाव मे मैथिलानी पुतुल रविन्द्र झा केँ वार्ड २४ सँ एक प्रमुख पक्ष बहुजन विकास आघाडी द्वारा उम्मीदवारीक घोषणा सँ मिथिलाक लोक मे उत्साह छल। सबकेँ अपन क्षेत्रक उम्मीदवार केँ विजयी बनेबाक आह्वान करैत श्रीमती झा एकजुटताक अपील सेहो कएने छलीह।
विगत १४ जुन केँ संपन्न चुनावक परिणाम आइ घोषणा कय देल गेल अछि। पुतुल रविन्द्र झा अपन निकटतम प्रतिद्वंद्वी शिवसेना पक्षक उम्मीदवार केँ कुल १४२७ मतक विशाल अन्तर सँ पराजित करैत विजयी घोषित कैल गेली।
विदित हो जे एकमात्र पुतुल केर मत-संख्या चारि अंक मे प्रवेश पबैत कुल मत १९०९ तक पहुँचि गेल। शिवसेना केँ मात्र ४८२, राष्ट्रवादी काँग्रेस केँ ४६६, जनता दल २३, अपक्ष पटेल ८०, काँग्रेस ६१ आ नोटा ४१ मत अलग-अलग उम्मीदवार केर पक्ष मे गणना भेल।
जीतक श्रेय मैथिल मतदाताक ध्रुवीकरण
पुतुल केर पति रविन्द्र झा स्वयं एक समाजसेवक तथा राजनीतिकर्मीक रूप मे चीर-परिचित छथि। ओ मिथिलाक नाम केँ महाराष्ट्रमे सेहो काफी प्रचलित करैत रहला अछि। हुनका बहुजन विकास आघाडी पार्टीक विभाग अध्यक्ष केर रूप मे संगठन सम्हारबाक भार सेहो भेटल छन्हि। खास रूप सँ पहिल श्रेय हुनके जाइत छन्हि जे ओ एहि वार्डक मतदाताक नब्ज बुझैत छलाह। जीतक अन्तर ई प्रमाण प्रस्तुत करैत अछि जे चीर-परिचित दल सँ काफी ऊपर हिनका लोकनिक लोकप्रियता पुतुल केर जीत तय केलक। निश्चित रूप सँ मराठी मतदाताक उल्लेखनीय सहयोगक संग मैथिल मतदाताक ध्रुवीकरण पुतुल केर जीत सुनिश्चित केलक। विरार महानगरपालिकाक एहि वार्ड मे मैथिल मतदाताक संख्या सर्वाधिक होयबाक रेकर्ड सेहो हिनकर पक्ष मे गेलनि।
जीतलाक बाद मतदाताक संग शुभकामनादाता सबकेँ सेहो धन्यवाद ज्ञापन केली पुतुल
मैथिली जिन्दाबाद पर सेहो हिनकर चुनावक विषय मे समाचार प्रकाशन प्रति आभार प्रकट करैत मैथिली भाषा, मिथिला संस्कृति एवं मैथिल समाज प्रति सदैव सचेतनशील रहैत सेवा करबाक वचनबद्धता दोहरबैत विजेता पुतुल अपन समस्त मतदाता आ शुभकामनादाता केँ धन्यवाद देली। एहि अवसर पर ओ क्षेत्रक सेवा मे कोनो कोताही नहि राखबाक प्रतिबद्धता सेहो जनौली।


text:
सितम्बर २५, २०१५. मैथिली जिन्दाबाद!!
एहि बेर बिहार विधानसभा चुनाव मे मैथिली तथा मिथिलाक मुद्दा पर राजनैतिक युद्ध केर नीक शुरुआत होमय जा रहल अछि। अखिल भारतीय मिथिला पार्टी केँ चुनाव आयोग द्वारा करीब १२६ सीट पर चुनाव लड़बाक अनुमति दैत चुनाव चिह्न ‘कलमक नींब आ सात किरण’ केर रूप मे निर्गत कैल गेलैक अछि। मिथिला राज्य केर माँग केँ राजनीतिक रूप सँ स्थापित करबाक लेल आ मिथिला क्षेत्रक आर्थिक विकास लेल चुनाव लड़बाक भरपूर तैयारी रहबाक जानकारी भेटल अछि।
बिना कोनो जाति-पाति केर समीकरण देखने मात्र आ मात्र मिथिलाक वास्ते चुनाव लड़बाक तैयारी रहल से जानकारी संस्थाक नव-निर्वाचित दिल्ली प्रदेश अध्यक्ष रमानाथ झा करौलनि। सब जाति ओ धर्मक उम्मीदवार केँ चुनावी मैदान मे उतारल जायत तथा मतदाता सँ पूर्व मे कैल गेल मिथिलाक उपेक्षा विरुद्ध पारंपरिक राजनीतिक दल सँ इतर मिथिलावादी केँ चुनबाक लेल अभियान संचालित कैल जेबाक बात सेहो बतौलनि। सब क्षेत्र सँ उम्मीदवारक सूची पूरा होयब एखन बाकिये अछि, लेकिन एहि बेर उम्मीद बढियां अछि ताहि प्रति आत्मविश्वास प्रकट केलनि रमानाथ झा।


text:
जनता समाजवादी पार्टीके वडा समिति गठन
पहुरा समाचारदाता
धनगढी,२९ कुवाँर । जनता समाजवादी पार्टीसे गौरीगंगा नगरपालिका वडा नम्बर ३ ओ ६ मे ११/११ सदस्य वडा समिति गठन करले बा ।
वडा नम्बर ३ मे प्रेम बहादुर साउदके अध्यक्षतामे लौवा समिति गठन हुइल बा । समितिके उपाध्यक्षमे कल्सी कामी, सचिवमे कैलास चौधरी ओ कोषाध्यक्षमे दलबहादुर साउँद लगायत ११ सदस्यीय वडा समिति चयन करल हो ।
वडा नम्बर ६ मे करणबहादुर खडकाके अध्यक्षतामे लौव कार्य समिति गठन हुइल बा । जेकर उपाध्यक्षमे कुलेन्द्र परियार सचिवमे करिस्मा खडका ओ कोषाध्यक्षमे रिना चौधरी लगायत ११ सदस्यीय लौव कार्य समिति चयन करल बा ।
संविधानसभा सदस्य कुष्णकुमार चौधरी ‘कुन्दन’के वडका पहुनामे हुइल कार्यक्रममे पार्टीके केन्द्रीय सदस्य भक्तबहादुर विक, पूर्व जिल्ला अध्यक्ष गयाप्रसाद कुश्मी, पार्टीके नेता गाेबिन्दराज राना, खडकबहादुर साउँद, बाँन्धुराम चौधरी, भरत विक लगायत मन्तव्य व्यक्ति करले रहिट । कार्यक्रम करणबहादुर खडकाके अध्यक्षतामे हुइल रहे । ओ संचालन लालबहादुर खडका करले रहिट ।